
الجزء 1
نزلنا الجامعة لينا اسبوع تقريبا سمستر جديد وبداية جديد معاي صحباتي شديييييد  هيا و وريف.. 😍😍 انحنا في السمستر الرابع اقتصاد يعني اتخيلو مشواارنا طوووويل 😢😢
الموووهم انا زولة كدة بحب الصداقة اكتر من فكرة الحووب وما ادراك .. يعني حكاية حب دي عندي آخر سطر 😂😂
ممكن تقولو كدة بحب الاكل لأبعد الحدود بس.. 😍😍
كانت ماشة علي المحاضرة كدة  وماشة في نص شارع العربات تقول مرخصة .. وعاملة تأمين 😉
الموووهم سرحااانة في احلامي الزهرية .. طبعا (الاكل) ما الحبيب بفكر في حلة المحشي العاملاها امي الليلة 😂
لاقتني عربية كوريلا 2007 في وشي  😍😍  ركزت معاها بس جاية مسرررعة ودااااست فرامل 😱 في اخر لحظة الحمدلله هبشت فستاني الاسود  الابساهو لكن عملت غمرانة طواالي ولا صدقت 😏 .. الموووهم سيد العربية نزل من عربتو اسرع من البرق وجا شالني رفعني من الارض طبعا انا نحيييفة شديد وزني 47 كيلو 😵 وطولي متوسط ..  انا هنا قلت هوووي يا حنين ما تكتري المحلبية فتحي عيونك اخير ليك..
صاحب العربية لقيتو مركز فيني وشو مخلوع شديد لكن هو  سمح سماحة قاااتلة 😍 قال لي انت كويسة ؟
قلت ليه بصوت حنيييين كدة ونفس الوقت مستاءة من سواقتو  .. الحمدلله كويسة ممكن تنزلني 😒
قال لي : بعد نزلني طبعا - حا اوديك المستشفي ما تخافي ..
قلت ليه : 😒 تسلم والله ماعاوزة امشي المستشفى خليني اواصل طريقي عندي محاضرة .. جيت امشي اعترض طريقي ..
قال لي : يا انسة انا ما بطمن لازم اوديك المستشفي لو سمحتي اركبي ..
(قال لي لو سمحتي 😍)
قلت ليه : معليش ما بركب عربات خاصة انا .. لو سمحت ابعد من طريقي 😒😒 اجي يا ايمة
قال لي : يا انسة شوفي يدك مجروحة .
تصدقو.. انا من جمالو ما انتبهت ع انها مجروحة 😍
قلت ليه : 😒 مجروحة بسبب من منو ما بسبب تهورك ما بتعرف تسوق البدخلك الشارع شنو ..
قال لي : انت اصلا لميضة كدة ولا معاي الليلة بس.. بعدين البمشيك نص الشارع شنو ..
انا هنا اعصابي باظت .. بتكلم بقلبي "لا يعني ما عشان انت مكمل الوجاهة ماشاءالله عليك طبعا عندي عقدة مع الطول 😍 لونك القمحي عيونك العسلي والواسعات الحواجب مقرونة وشعرك قصة براها وحلاقة دقنك عالم تاني والغمازات ديل تقوم تتفتح فيني كدة 😒👊" .
(هوي ما تنداحووو شديد في الولد 😒👊)
انا صريت ليه وشي شديد 😒😒 انت مالك ومالي .. دة كلو عشان قلت ليك ما بكرب معاك ..
قال لي:  بكل بروود .. خلاص تمام تعالي نركب المواصلات المهم تمشي المستشفي
قلت ليه : اسمعني يا ود الناس جد والله انا كويسة .. ويدي دي ما جرح يمشو ليه مستشفي جد والله عافية ليك يلا بس ابعد لي عشان امش .. محاضرتي حا تفوتني 😐 ..
قال لي : خلاص تمام بس ممكن اعرف اسمك .. 😊
قلت ليه : لع 😊 ومشيت منو خليتو وااقف
بعد مشيت مساافة كدة قبلت عليه لقيتو مركز معاي لحد ما اختفيت من نظرو 😍
يلا انا مشيت اللكشر  لقيت هيا ووريف حاجزين ومستنيني
وريف : اتأخرتي يا بت انت وينك
هيا : كانت بتاكل انا متأكدة 😒
قلت ليهم : 😂😂 لالا والله كنت جاية عليكم بس لاقاني بتاع عربية جنس سماحة عليه 😍😍 ..
هيا : وااااو 😍😍 ويييين بوين ؟؟  .
قلت ليها برا قاعد طبعا صحبتنا قربت تخلي المحاضرة وتقوم جارية 😂😂 بس ربنا ستر . 😌
وريف : قالت ليها يابت روقي استكيني اتقلي حبة ماكدة ..
هيا : ااي 😄 اها قال ليك شنو حا ينتظر ولا بمشي ...
قلت ليها يابت انا ما اتكلمت كتير مع الشخصية
هيا : لالا ياخ 😒😒
وريف :  هههههه
قلت ليهم الدكتور جا .
بعد خلصنا المحاضرة طوالي طلعنا اشترينا فطورنا ومشينا
وريف قالت : انا طالعة عندي مشوار ضروري .. بمشي البيت
قلت ليها خلاص تمام ما مشكلة لبكرة ان شاءالله
هيا قالت ماشة المكتبة عندها مرجع عاوزة تصورو وتجي..
انا طبعا عندي مكان هادي وظريف كدة قلة الناس يجو فيه اهم شي راحتي ولا بلعب بيها شلت فطوري وتحت شجرتي هناك حتي نحت عليها اسمي (حنين 😎)  تقول زرعها ابوي 😂😂 .
مشيت قعدت ربعت رجلي قعدت احل في المسائل لحد ما تجي هيا نفطر سوا طبعا قسم المحاسبة ما هين برضو 😒..
المهم مدنقرة علي الارض كدة اشوف زول جا وقف قدامي رفعت راسي لقيت  السمح زااااتو 😍😍
قال لي : يا انسة
احييي الصوت المبحوح دة حا يجلطني 😍.. نعم 😒 انت لاحقني في اي مكان مالك
قال لي : ما تخافي ما جاري وراك بس حبيت اطمن عليك
انا : 😒 تجري وراك الجرت ورا خالتي سعاد
قعد يضحك صحكتو خلتني زي الهبلة مقهية فيه حرم قربت اسجلها نغمة 😍😍 بس ربنا ستر 😌
قلت ليه : انت عرفت كيف انا هنا .. شجرتي دي طلاب الجامعة ما عارفنها ..
هنا قام انتبه للاسم حنين .. قال لي : والله يا حنين انا مهندس معمار وحتي الخلاء القاعدة فيها دي عاوزين نقوم فيها مباني قاعات ومكتبات وكدة .
قالت ليه : كيف عرفت اسمي حنين 😫
قال لي : من شجرتك يا مجنونة .. 🙄
قلت : انا ما مجنونة 😡👊
يلا كانت معاهو مهندسة جات وقفت
وقالت ليه : بح
نكشة كدة .. يا غسو بتعمل شنو انت .. 😐
قال ليها : دقيقة يا مروج جاي .. علي فكرة اسمي غسان ..
قلت ليه بكل برود وكأنو ما متشوقة اعرف اسمو .. تمام
حتي قام مشي لمروج
انا : غساااان 😍😍 واااي اسمو يجب سكتة
هيا : يابت اها حليتي ..
قلت ليها : اخير جيتي والله جووووعتاا شديد 😫 وين انت من قبيل ..
هيا : يابت المرجع 300 صفحة عاوزاني ما اتأخر زهجني والله ..
قلت ليها يلا خلاص ناكل بعد كدة ..
قاالت لي : انت ليه لي اسي ما حليتي شي
قلت ليها : السمح داك جا وقف هنا ومشا قبل ما تجي انت ب 5 دقايق
هيا : 😍😍😍 عليك الله وينو لازم اشوفو
انا : امشي شوفي مشي ورا المبني داك
هيا مشت ورا المبني لقتووو
هيا : 😱😱😱😱
الجزء 2
هيا مشت ليه ورا المبني لقت مرووج واقفة معاهو😒👊 ..
طبعا سمعت كلامهم كلوو
مروج : غسان اشتقت ليك والله ☺
غسان : يا مروج احنا اتكلمنا في الموضوع دة
مروج : بس انت عارف يا غسان انا بحبك ليه بتعمل فيني كدة 😐..
قال ليها : انا فهمتك من البداية حكاية ارتباط والكلام دة انا ما بفكر فيه اسي انا عندي مواضيع كتيرة في راسي.. ما فاضي ارتبط ..
مروج : طيب يا غسان انا مستعدة استناك العمر كلو لما تفكر ترتبط..
غسان : مروج خليها على الله .. حاليا اتصل علي المهندس  اشوفها مالو اتأخر كدة
مروج : 😒😒😒 طيب حبيبي
غسان : مروووج 😒
مروج : 😂😂..
غسام : وين المهندس مازن يا مروج
مروج : مشا عنده حاجة ضرورية.. لكن جاي في الطريق
غسان : اهاا .. تمام
هيا : طبعا واقفة ورا الحيطة .. غايتو جنس سماحة عليه لكن البتاعة دي ما اظن تخلي 😫
بعد هيا جات راجعة انا مشيت علي الكافتيريا .. اشتريت بارد وجاية راجعة المكتبة اشتريت لي هيا شيت التكاليف وانا راجعة لاقاني مازن او الباشمهندس مازن
مازن : اهلين وينك انت مختفية كدة .
قلت ليه : تماااام والله الحمدلله قااعدة
قال لي : اتفضلي اعزمك  بارد
قلت ليه : انا اشتريت بارد تسلم
قال : لا ياخ العندك اشربيها في البيت براحتك حاليا انا عازمك..
قلت ليه :  انت عارفني .. اصلا مستحيل افوت عزومة 😂😂..
بس ماشة علي صحبتي
مازن : ياالله !! لو ما كنت مشغولة كان ممكن نقعد شوية
قلت ليه : لا مشغولة والله مشغولة شديد مرة تانية ..
مازن : ماعندك مشكلة
يلا احكي ليكم مازن دة صاحب هيا  من كنا برااالمة كرت كرتونة .. المهم الزول دة قال بحبني وما ادراك انا كاسرة الحنك 😊 ما شغالة بيهو ولا مدياهو اعتبار ... بس كدة ما برتاح ليه نهائي الزول دة  .. قمت واصلت طريقي لي هيا
قعدنا نشرب في البارد فانتا حمرا مشروبي المفضل طبعا
بعد شوية جا  غسان شايل بارد ومعاهو كيك .. مع مروج طبعا ومعاهم واحد تاني ما بعرفو .. المهم قعدو جمبنا ياكلو ويشربو وانا عاملة فيها البنت تقيلة ما قبلت عليهم نهاااائي 😒
انا وهيا اكلنا وشربنا واتونسنا كويس وبقينا طالعين .. خلاص قمت اتقدمت حبة لحد ما تجهز هيا شنطتها .
غسان  قال لي المعاهو دقيقة بس اسي بجيكم  ..
جاني وقف قدامي انا امشي وهو يعترض لي الطريق في النهاية وقفت قلت اشوف فهمو شنو
انا : نعم 😒
قال لي : بصوتو المبحوح دة 😍.. ماشة وين .. عندك محاضرة ؟
قلت ليه : مالك ومالي انت .. امش محل ما ماشة استأذن منك 😒
غسان : رفع راسو وبقي يعاين للسماء ..  اللهم طولك يا روح ..
انا : بتتمتم بتقول في شنو 😏
غسان : لو طالعة علي البيت ممكن اوصلك ..
قلت ليه : مااام مابركب انت عارفني ما بركب عربات خاصة ..
غسان قررب علي كدة  براااحة قال لي : عارفك يا مجنونة قصدي اوصلك المواصلات عشان تركبي
(اااخ احرجني 😄  دايما متسرعة انت يا حنين 😒👊)
انا : 😫😫 جد ؟
غسان : ممكن ؟
هنا انا عيني بالغلط وقعت علي مروج .. شوية وكانت حا تبلعني ... وشها اتغير 180 درجة بقي ما بتفسر اصلا
المهم انا عرفت الحنك بتاعها ..😏 قلت لي غسان خلاص ما مشكلة .. مغرزة ليها بس
غسان وصلنا انا وهيا المواصلات.. قلت ليه خلاص يا غسان واصل طريقك انحنا بنركب..
غسان : حنين 😊
انا : اول مرة اعرف اسمي سمح كدة 😍😍 ..  نعم 😒 اخرتني والله ..
وهو طبعا خاتي يديه في جيوبو وابتسم ابتسامة خفيفة وقاتلة في نفس الوقت 😍  كدة ورفع حواجبو المقرونات والكثيفات ديل حا يشلوني 😍 انا استغربت طبعا .. قال لي طبعا لوقلت ليك اديني رقمك حا تجنني فيني بس دة رقمي لو اشتقتي لي اضربي .
انا : 😫😫 اشتاق ليك عديل كدة .. هو انت قايل نفسك منووو 😏 شاروخان ؟..
قال لي : 😂😂😂..  (طبعا هو بهظر ما كان جادي بس عاوز يعرف ردت فعلي وكدة 😉)
انا : 😒👊 ظريف .
المهم شلت رقمو وسلجتو بأسم ابتهال صحبت اختي دايما بتتصل عليها في تلفوني عشان ما عندها تلفون وكدة ..  وركبنا مشينا البيت..
يلا في البيت انا عندي اختي اصغر مني بسنتين اسمها وعد عمرها 18 سنة في الصف الثالث .. (افتكر عرفتو عمري 😄✋ ..) الموووهم وعندي اختي اكبر مني بسنتين اسمها ولاء متزوجة وعندها بنوتة .. قاعدة معانا زوجها في الدوحة ..
نبع الحنان : قومو يا بنات طلعو الفروشات دي ما ممكن كدة قاعدات للان ..
قلت ليها طيب يا امي .. بقينا نطلع في الفروشات كدة ..
وعد : حنونة وين تلفونك اتصل علي صحبتي ابتهال ..
انا : بتلقي  تلفوني في الصايد
اختي مشت اتصلت جات
قالت لي : يا حنين 😐
قلت ليها ااي مالك
قالت لي رد علي ولد اسمو غسان
في اللحظة دي انا عبارة عن شعلة ايسكريم دخلوها الفرن سحت وهبط 😨😨😨😨 انت يا مجنونة ما كان تجي توريني يا سجم انت 😰😰😵😵
االلووو غسان
غسان : حنين كيفك تمام .. اول شي ووصلتي كيف
انا : طبعا لساني وين راح ما عارفة في البداية غلبني الكلام كلو كلو حتى استجمعت ورديت ليه بخير والله الحمدلله تمام .. وصل
نا تمام الحمدلله .
طبعا انا شايلة الفرش ختيتو بقيت بتلكم امي جات خلعتني قالت : انت يابت بتعملي في شنووو  ما تطلعي الفروشات دي ..
غساان : ضحك فيني ضحكة سخرية كدة .. وصووت ناااعم كدة 😍 ..  😂😂 امشي يا كسلانة
انا : كسلانة في عينك 😒👊.. بعدين ما انا الاتصلت عليك دي اختي
قال لي : عارف وسجلتيني ب ابتهال 😒..
انا : يلا يا غسان  بنادوني 😄
غسان : طيب يلا لي بكرة ان شاءالله.. خلي بالك من نفسك .
انا : ان شاءالله تسلم يا كريه..
غسان : كسلااانة ..
تاني يوم الصباح في الجامعة وريف كانت معاي وهيا
قالت : ماشة مع صاحبها مازن بعد شوية حا اجيكم.
وريف : طيب ما تتأخري لانو المحاضرة فضل ليها نص ساعة..
هيا : تمام يا قلب يلا جااو 😙😙
وريف قالت لي : يلا يا بت نمشي نحجز في القاعة دي ما تتملي كمان ..
قلت ليها : وريف انا عاوزة احكي ليك حاجة بالجد انا مبسوطة 😍
قالت لي : 😍😄 شنووو
انا : غساان .. الزول السمح 😍
وريف : مالو  ..
انا : امس اتصلت عليه اختي بالغلط
وريف : اجي !! كيف
انا : هي انا سجلتو باسم صحبتها وهي عاوز تضرب فضربت  لغسان بالغلط.
يلا ناس غسان كان عندهم اجتماع للمهندسين الكبار اما المساعدين ما بدخلو الاجتماع زي مرووج مثلا 😒.
المهم مروج جاتو في نص الاجتماع
مروج : تكورك ليه بصوت واااطي كدة .. غساان .. يا غسان
غسان طبعا في الاجتماع قال للدكتور عن اذنك دقيقة بس يا دكتور  ومشا ليها جمب الباب قال ليها : مروج ؟ انا في الاجتماع  انت بتعملي شنو هنا..
قالت ليه : غسان حبيبي .. بس انا عاوزة اتكلم معاك .
قال ليها : انا مافاضي اتكلم اسي ماشايفاني مشغول المهندسين كلهم قاعدين هنا يقولو شنو اسي امشي يا مروج .. مروج : 😐😐 بس ..
الجزء 3
المهندس طبعا صعب شوية ما بتافهم .. جا قال لي غسان : في شنو يا منهدس غسان  ..
قال ليه : بعتزر يا دكتور (بأعتبار عامل دكتوراه في الهندسة وكدة 😌) ... 5 دقايق بس .. غسان مشا مع مروج طلعو من سور المكتب .
قال ليها : في شنو يا مروج بحركتك دي ممكن اتفصل انا وانت عارفة كويس دكتور محمد
قالت ليه : غسان انت عارف انا جاية لي شنو يا غسان امس انت قاطعتني وما كملت ما خليتني كلامي .
قال ليها : وزعلان شديد اخد شهقيق وزفير بقوة كدة ..  اها طيب كملي 😑
قالت ليه : غسان انا بحبك وانت عارف الحاجة دي بس ممكن تفهمني انت ليه ما قادر تتقبلني  يا غسان 😐
غسان : مروج اول شي انا ما قلت ليك بحبك..  انت الجيتي قلتي لي ..
مروج : قاطعت كلامو ما خلتو يواصل .. غسان انا ما بقدر اعيش وما باكل وما بعمل ااي شي بسببك يا غسان بس طول اليوم بفكر فيك.. 😔
غسان : ال 5 دقايق كملت بعد كدة حا امشي انا وبفكر في الموضوع ..
هيا : 😍 تسلم حبيبي
غسان دخل المكتب بتاعهم طبعا لقي المدير حقهم جايط لانو ما بحب اي لولوة في الشغل خاصة الاجتماعات..
المهم غسان بقي شغال اعتزارات
انحنا مستنين هيا و جاتنا احنا في القاعة..
وريف : لولحت ليها بيدها -  تعالي يا هيا احنا هنا
هيا جات قعدت جمبنا ساكتة خشمها ما فتحتو احنا ما افتكرنا شديد للموضوع 5 دقايق كدة و الدكتورة جات درست المحاضرة .. المحاضرة ساعتين.. مضت منها زي ساعة ونص كدة .. طبعا حقتنا دي لو ما تمت ال 120 دقيقة تحلف ما تطلع 😒✋
ما علينا المهم بعد ساعة ونص من المحاضرة بهناك  غسان خلص اجتماعو مع الدكتور حقهم والدكتور مشا فضل هم يبدو يشتغلو شغلهم براحتهم ..
يلا غسان  طبعا زعلان شديد .. طلع .. جايط كدة ومشا قعد في شجرتي هناك😍 .. بعد نص ساعة احنا طلعنا .. هيا ووريف قالو حا يمشو المكتبة وعندهم مشورا للكلية ومنها يجيبو الفطور
قلت ليهم : خلاص تمام انا حا امشي مكاني المفضل . دااك بعد تخلصوو تعالو لي 😊
وريف : ظريف
هيا : اوكي اتفقنا.. يلا يا وريف
بعد مشو طوالي اتجهتا علي الشجرة لقيت الزول القاعد دة من بعيد لابس اسود بنطلون والقميص لونو زرعي كدة ..
من بعيد قعدت اتسحب حبة حبة واقول دة منو  لما حصلتو لقيتو غساان  😍😍.
انا : 😧😧 ياخ قطعت قلبي قلت دة منوو القاعد لي هنا دة.
غسان : 😊😊 تعالي اقعدي ..
انا : الليلة احتليت مكاني 😒
غسااان : صح والله 😐 رج دنقر علي الارض يشخبط بالحجر
طبعا انا لاحظت انو غسان بتكلم بدون نفس وكأنو زعلان.. فكرت اسألو
قالت ليه : مالك في شنو يا غسان  ما علي بعضك .
رفع راسو وعاين لي مساافة اخر شي قال : ماف شي والله بس فتران حبة .. وكان حجر في الارض فكرت اشيلو اشخبط زي ما بعمل هو .. وتفكيرنا كان واحد هو كمان عاوز يشيل الحجر بس مسكو قبل مني
.. انا طبعا مسكت يدو بالغلط ودي اول مرة تحصل حسيت بأحساس غريب كدة لكن سمممح 😍 .. قمت فلت يدي سووورعة 😨😨 وهو شال الحجر واداني ليه  الموووهم قمت سكت مساااافة زي 10 دقايق وهو يعاين لي ويتبسم وتاني يرجع يشخبط ع الارض طبعا شماراتي عالية  ..  قلت ليه مالك في شنو احكي ..
عمراان : اخد نفس عميييق كدة .. وقال لي مروووج 😔
انا : مروووج منو ؟ 😐 مالها
قال : مساعدة عندنا ..  تعبتني البنت دي يا حنين .. موضوعها واااحد بس غير بحبك ماف شي تاني ..
- عيوني فتحو طول دة وشهقت شهقة كبير هيييييييق وفكيت ليك صرخة كبييييييرة - مرووووج بتحبك 😨😨 -
غسان : 😕 بسم الله مالك  ..
انا : 😱😱  لالالا والله ما في شي 😄. وانت بتحبها .
غسان : ما بحبها من زمااااااااان جات قالت لي انها بتحبني وكدة وانا زول جادي حكاية ارتباط وكلام زي دة ما عندي يا حنين .. انا بعدين زولتي الحا ارتبط بيها حا ارتبط بيها رسمي .
الموضوع الارتباط رسمي دخل راسي  وسرحت وغسان بتلكم معاي
قال لي : يابت عووووك سرحتي وين
قعدت اضحك قلت ليه والله ماف شي
قال لي : انا قاعد معاك وتسرحي .. الشايل قلبك يتهنى بيه ..
انا : ماف زول شايل قلبي بس .. يعني اكتشفت انك زول محترم
غسان  : اهااااا لا وكنتي قايلاني فااشل 😒 ...
انا : 😄😄 حاش والله "حتي تكشيرتك حلوة 😍"
غسان : جد المكان دة مريح شديد ..
انا : ااي عشان كدة انا بجي هنا يومي .. 😌😌 "عشااااااان كدة هي تصرفاتها تصرفات محنكشات والحركة العملتها اليوم داك  😒 عشان بتغير .. 😡👊 "
هيا ووريف وصلو لقونا انا وغسان ياااهو بنتونس وكدة هيا وشها مقلوب 180 درجة بس كتمتا انا لاحظت 😌 (بعدين نعرف قصتها)
وريف : سلام عليكم
غسان  : وعليكم السلام
انا : ديل صحباتي المقربات وريف وهيا
هسا : مرحب بيك
غسان : اتشرفنا والله
طبعا صحباتي جو قلت اخير  امشي عشان ما يقول ما صدقت قعدت  .. قبل ما اتم كلامي وريف
قالت : ماشة بعد كدة .. عندنا مناسبة ماشين ليها انا وامي والله ..
انا هنا انبسطت جاني موضوع في صمة خشمي ..  طوالي قلت ليها : خلاص ياوريف استني اوصلك طبعا انحنا ع
ندنا المواصلات بتدخل جوا الجامعة تركب من جوا طوالي ..
وريف : القلوب لبعضيها اسي كنت حا اقول ليك كدة 😉😉
انا : حبيبتي انا 😊 يلا .. سقت وريف وهيا ووكنت عاوزة امشي غسان جا كالعادة اعترض طريقي 😌..
هيا : بصوت خاافض وحنيين كدة قالت لي وريف عاوزة اشرب موية تجي معاي ؟
وريف : اكيد يلا ..
(دايما بتسحبو بخلوني براي 😶)
هيا : " والله الزول دة وقع خلاص 😂"
غسان  : تمشي بدون ما تقولي لي مع السلامة  ..
انا : اول شي ما شرط كل ما اجي ماشة اسلم عليك.. 😊
غسان :  اللهم طولك يا روح ... اسمعي انا كمان حا اطلع   انا حا امشي البيت طوالي تعبان انا
انا : طيب انا مالي .. ما تمشي ماسكاك ..
غسان : انت لميضة كدة مع كل الناس ؟ لا جد والله دة سؤال.
انا : لا طبعا اكيد لا 😒😒 انت قايلني بت فاشلة ولسااني طويل..
غسان : تصدقي ااي 😂😂
كان نفسي في اللحظة دي اشيلو اطبقو زي طرحتي واجدعو في الطين الجمبي دة 😡👊..
قالت ليه : ابعد لي من خلقتي عاوزة امر
غسان : واذا قلت ليك ما عاوز ابعد 😏
قلت ليه : ما بهظر انا 😒😒..
غسان : اتفضلي 😊
انا : تسلم 😒
غسان : تسلمي لي من كل شر .. ❤
ومشا خلاني واقفة بتبسم براي.. ياربي انا بسمع غلط ولا قال تسلمي لي 😍😍
قلت لي هيا ووريف احنا مافي داعي نقعد يلا نمشي .. هيا قالت لي طيب ..
قمنا اتحركنا ع المواصلات طبعا الناس دي كتيرة كترة كلهم عاوزين يركبو بعد تلتلة وعذاب وطلاع روح .. حتى ركبا وغسان اللحظة دي ركب عربتو وفاات زمااان ..
بعد ساعة من انا في البيت اتصل علي غسان..
انا : دة مالو ياربي 😒 ياخ غيااظ رغم سماحتو دي 😒
الووو..
غسان : الوو كيفك وصلتي كيف يا مجنونة .
انا : 😒😒 تماام والله 😍
(قلبي الصغير لا يتحمل.. الولد عاوز يطمن 😍)
غسان : عايني انا ما اتصلت لي سواد عيونك بس حبيت اسألك من صاحبتك القالت ماشة مناسبة .
انا : لا وكأني يعني قاتلة نفسي قتل عشان اسمع صوتك ..
كريه 😒👊.. المهم ما علينا وريف مالها .
غسان : 😂😂😂 كدي اتصلي عليها لانو بدل مشت المناسبة مشت الدكتور مالها عيانة ؟
انا : 😳 اجي كيف يعني لالا ما عيانة ليه 😳
غسان : شايفها هي ومعاها خالة كبيرة  داخلين علي الدكتور ... امكن تكون امها ولا حاجة .
انا : ما عارفة والله كدي اتصل عليها ..
غسان : اكيد لازم تتطمني علي صحبتك..
انا : اجي ؟؟ 😕😕..
قلت ليه : انت عرفت كيف انها صحبتي ؟
قال لي : عندي صاحبي شغال نفس المستوصف الجات فيه صاحبتك بس هي ما شافتني انا عرفتها ياخ زول وقف قدامي ما اعرفو 😑..
انا : اهااا .. ياربي وريف مالها 😐
يتبع ...

غريبة والله 😐.. معقول وريف ماشة الدكتور وما قالت لينا
وعد  : في شنو يا حنين .
انا : غساان شاف وريف داخلة ع الدكتور الغريبة  ما قالت لي نهائي قالت ماشة مناسبة  ..😐😐..
اتصلت علي هيا .. وكلمتها بالحصل كد كدة
هيا : 😒😒.. وريف عجيبة خلاص تقول ما معتبرانا صحباتها ..
انا : 😫😫  .. "كأنو انت ما دسيتي عننا حاجة 😬👊"  صحي انت مالك الليلة قالبة وشك ..
هيا : 😄😄 مافي شي مهم شديد اتشكلت مع مازن صاحبي وبس
انا : اممم 😒
غسان مشا البيت .. دخل غرفتو بقي بتذكر في حنين اللي هي انا طبعا 😌✋ .. ويضحك ويتبسم براهو.. كل ما يتذكر في اللحظات الحلوة دي تجي ذكرا مروج داخلة في النص 😒 تقطع ليه مزااجو 😑..
انا كمان مشاعري عبارة عن سلطة مشاعر .. فيها كل شي خايفة ع صحبتي وريف وزعلانة من هيا لأنها ما كلمتنا بموضوع مزعلها وفي نفس الوقت مصدومة انهم عندهم اسراى   .. بالضافة لي انو قميص غساان السمح دة 😍😍 كان طاالع حلووو يااخ 😍😍.. ياخ كان عجيب معقولة يكون  غسان سمممح كدة 😄..
اختي جات لقتني بتكلم برااي ... وسمعتني طشاش طشاش ..
قالت لي : قلتي شنو 😆
قلت ليها : 😫😫 ماافي شي كنت بطنطن برااي انت بتسمعي مالك 😬👊.. صح 😲 النتصل ع وريف 😕😕 نسيت بالله
جريت جري زي المجانين افتش في تلفوني ... لقيتو واتصلت عليها.. الوو
وريف : اهلين يا حنين
انا : اهلين في عينك يا كلبة 😒 انا اتصلت عليك 100 مرة وينك من قبيل..
وريف : يب يب 😄 كنت مشغولة .. فعلا مشيت مع امي المناسبة القلت ليك عليه ..
انا : انت من بدا السمستر بتتمشورو خير ان شاءالله .. امك ما تكون عيانة ولا حاجة .
وريف : اتخلعت وسكتت مسااافة كدة وقالت لي لا ما عييانة ليه .
قلت ليها : غساان شافكم في الدكتور .. قلت اسالك
وريف : حبيبة ابوي بناديني يلا لي بعدين .
انا حسيت اني بضغط على وريف وما عاوزة تحكي لي في شنو بس قلت خلاص ماف داعي .. طيب يا وريف لي بكرة ان شاءالله  ..مع السلامة حبيبة
صحيت الصباح لقيت ماما عاملة الشاي نادتني عشان اشرب قلت ليها : اتأخرت والله يا امي محاضرة 8 دي مافيها لعب ..
امي : يابتي لكن كيف تمشي بدون شاي بتصدعي وبتجوعي وانت ما متعشية امس 😐..
انا : 😊 مامتي يا عسل ❤ انت.. بعد المحاضرة بمشي اشربو ما تخافي .. اوكي حبيبتي .. اديت امي بوسة 😘 في خدودها الاتنين😍 وطلعت وصلت الجامعة متأخرة دخلت القاعة مع الدكتور نفسي مقطوع وشي مخلوع 😫😫..  طبعا حاحزين لي ناس وريف وهيا وهم بعيدين مني قمت قعدت في اول بينش فاضي .. طبعا ماحضرتنا تعحبكم مملة لابعد الحدود 🙁 قمت في آخر المحاضرة جووووعت 😥😥 الموووهم انا نهاااائي اي شي ولا الجوع لما اجوع بفقد منطق طوالي بكون خارج نطاق الشبكة 😂😂 ..  قعدت اتكلم براي وباين علي من وشي اني كرهانة المحاضرة 😥 ..
(دة يطلع متين والله خلاص انا مليت 😢 واالله جد 😥 .. )
الدكتور : انت يا طالبة ..
انا طبعا خلاص جاني هبوط من قولة طالبة  ولا افكر  مطرودة مطرودة 😕😕 بس مستنياهو في اي لحظة يقول لي اطلعي برة 😶.. نعم يا دكتور .. عليك الله يا دكتور ما تطردني انا والله ما كنت بتكلم مع زول .. جد والله 😐 .
الدكتور : اسمك منوو اول شي ..
انا : حنين 😓.
الدكتور : اتكلمي لي عن المحاسبة يا حنين..
حنين : 😫 "سجمي المحاسبة شنو 😐"
الدكتور : ما عارفة طبعا .. مع اني قلتها هنا في المحاضرة لو كنتي منتبهة كان جاوبتي .. علي العموم تكتبي لي بحث عن المحاسبة وماهيتا وتعريفها وبكرة تسلمي لي لما جيكم للمحاضرة التانية حقت 10 .. و اول ما اجي داخل بسألك لو ما جبتي تعتبري انك راسبة في المادة .
انا : حااضر 😐 ..  " رضا الوالدين واجب.. دة كلو عشان ما سمعتي كلام مامتك يا حنين تستاهلي 🙁" (كسرة كدة حنين بتتكلم مع نفسها اللي هو بين علامتين التنصيص ".." )
بعد طلعنا 😐😐 يعني اسي في داعي يديني بحث ..
وريف : طبعا ماتت بالضحك علي 😂😂😂
انا : اصبري يا كلبة تشمتي فيني 😒👊
هيا : اها حا تعملي شنو يابت ..
انا : تعالو نمشي المكتبة نشتري ورق فلسكاب قبل كدة نمش ناااكل لانو بالجد خلااااص انا حا اقع ليكم هنا😂
هيا : انا ذاتي 😂..
جرينا جري اكلنا فتة حتي طلبنا طلب زائد يعني 4 طلبات ماشاءالله اكلنا زي اللينا شهر ما اكلنا شي وطلعنا مشينا المكتبة اشترينا ورق وقلم .. 😢
قمنا مشينا الكافتيريا التانية  لانو عندنا محاضرة الساعة 12..
ماشين ع كليتنا .. غسان جا وقف عربيتو قدامنا طوالي ونزل منها ..
كعادتهم هيا ووريف مشو خلوني براي 🙁🙁 ..
غسان : نهارك فل
قلت ليه : نهارك الافلل .. (افلل 😫 دي ماف زول عملها قبل كدة )
غسان ضحك فيني .. قال لي :  اللغة عندك لكن .. عليك انت دخلتي الجامعة كيف بالله
قلت ليه : تلبت بالحيطة 😒...
قال لي : اصلا طبيعي ماف جامعة بتقبلك .. لازم تكون تلبتي ..
انا : لا يعني انت جاي ترفزني من الصباح كدة ولا شنو 😒.
غسان : بس كدة بحب تكشيرتك لما تكوني مك
شرة بتكوني ملاااك ❤
انا هبطت غلبني الكلام ولساني الطويل داك ما بعرفو اختفي وين فجأة كدة 😊😊 المهم بقيت ساااكتة ومدنقرة راسي ع الارض كل مرة ارفع عيني اشوفو القاهو مركز معاي شديد لما عقدني والله وبقيت ما قادرة اتحرك الحكاية دي اتكررت 3 مرات المرة الرابعة عاينت ليه لقيتو بعاين للسما والغمازات ظاهرات 😍😍 بقيت بعاين معاهو فوق
انا : لي دايما مركز فوق في شنو في السماء ..
قال لي : عشان ما بقدر اعاين للقمر كتير .. لانو شكلو خجول ❤ .
كلامو حلوو شديد .. لما اكون واقفة معاهو بجيني احساس انو انا وهو بس العلي الكوكب دة ماف غيرنا 😍😍
انا سكت قلت اخير اسكت بدل اتهابل قداامو.. ويضحك علي ..
المهم سألني :  انت دة شنو الشايلاهو عندك بحث ولا شنو
قلت ليه : ايوة والله عندي بحث عن المحاسبة وتعريفها وتاريخها وكل التافصيل دي تسليمو بكرة 5 ورقات .. وما قادرة اكتبو بحاول اكتبو لما ارجع البيت .. 😔..
غسام : امممم مشكلة ياخ البحوث دي عمري ما كنت بحبها .. بتتسهل ان شاءالله
انا : ان شاءالله هووي يلا محاضرتي بدت لي بكرة  ان شاءالله
غسان : تمام خلي بالك من نفسك ❤
انا : تسلم .. 😊.
لما كان غسان واقف معاي .. كانت مروج واقفة لكن ما انتبهنا عليها ...
مروج طلعت تلفونها طوالي اتصلت ع بنت  😠😠  مروة انا واقفة حمب القاعة 4 تعالي لي سريع .
مروة : في شنو
مروج : قلت ليك سرييييع ..
بعد 5 دقايق وصلت مروة انا كنت قاعدة جمب شباك القاعة المهم مروج قالت لي مرة البنت ديك بتعرفيها .. مروة قالت ليها لا ما بعرفها .
قالت ليها : بكرة تجيبي لي تقرير مفصل عنها اوكي ..
مروة : طيب 😐
مروج : 😡😡
يتبع ...

طلعنا من االمحاضرة التانية وجري البيت عسى ولعلى اكتب حاجة يعني 😂😂
المهم وصلت البيت لقيت تنشيط النت حقي خلص قلت خلاص استنى وعد تجي من المدرسة  ارسلها تجيب لي كرت.. رقدت حبة على بال ما تجي .. ياديك النومة الشالتني ما صحيت الا المغرب 😢😢 ..
كنت عاملة تلفوني صامت .. لما فتحتو لقيت غسان مكالمتين .. المهم قلت خلاص اصلي المغرب وامشي اجيب كرت افعل خدمة النت واتصل علي غسان .. صليت ومشيت الدكان قووووومي يا الكهرباء بعد المغرب.. اقطعي 😢😢.. عاوزة اجن طبعا 😵😵 المهم اتصلت علي غسان ..
قال لي : حنين وينك انت قلقتي بي والله .
قلت ليه : نمت والله يا غسان من جيت وصحيت اسي قبل المغرب ..
قال : اها طيب والبحث ؟
قلت ليه : ما هي دي هنا المشكلة..  البحث 😥😥 الكهرباء قاطعة وانا ما كتبت ولا حاجة 😢..
قال لي : يااخ معقول انت زاااتك عندك بحث البنومك شنوو 😒
انا : انت جاي تواسيني ولا تزيد المواجع علي 😒..
قال لي : لا والله غلطانة في زول عندو هم زي دة وبنوم .. غريبة عجيبة انت 😊
انا : 😡😡 اقطع وشك يلا .. غياظ وسخيف تاني زااتو ما عاوزة كلام معاك بكرهك انا 😤😤..
قال لي : 😄😄 سبحان الله نفس الشعور تصدقي..
انا : 😕😕 سمح بتضرب لي مالك .. وقفلت الخط في وشو .
واحد كريه واطي تاني اصلو ما حا اشتغل بيه الواطي 😪😪.. اصلا دايما السمحين بكونو مغرورين كدة 😬..
بقيت قاعدة وممحنة ما عارفة اعمل شي الساعة 11 جات والكهرباء ما جات .. اصلا تاني ما حا اكتب لو حنسوني 😒 ..
يلا بلا لمة النمشي انوم نومتي..
قعدت اتكلم براي :  يالله لكن انوم كيف وعندي بحث  😥 شكلي راسبة في المادة 😢 ...
ع قول المغرور دة ما بقدر انوم وشايلة هم في راسي 😥..
صباح اليوم البعدو مشيت الجامعة ومتوترة رجلي بحرك فيهم بالعافية والمحاضرة الساعة 10 ماف اي زمن بكفي اكتب 10 صفحات بمعني 5 ورقات 😢..
التوتر كل مرة بقي يزيد والساعة 10 خلاص فضل فيها 10 دقائق 😢 صحباتي هيا وريف كانو معاي بتكلمو ولا سامعاهم
وريف : حبيبة انت مكبرة الموضوع والله دة موضوع يستاهل كل التوتر دة
انا : يا بت الدكتور ما سمعتي ؟ قال حا يسألني منو اول ما يجي وانا ما كاتبة حاجة.. واكيد حا يرسبني  😥..
فجأة اسمع ليك صوت سمح سماااحة 😍.. قال سلام عليكم .. انا قلت الصوت دة ما غريب علي اتلفت وراي لقيتو غسان 😍 مع اني بشمو لكن من اشوفو بحس يومي حلوو 😍..
قلت ليه : وعليكم السلام .
غسان : اخبارك يا نواااامة
انا : غسان عليك الله انا ما فاضية ..😒😒 براي ما كاتبة البحث والليلة الاستاذ حا يبشع بي جوا القاعة وما بحب كدة انا 😢.. (عيوني اتملو دموع)
غسان : هووووش روووقي .. ما تبكي زي الشفع شاافعة انت.. بعدين القال ليك منو ما كاتبة .. كااتبة انت
انا : والله ما كتبت والله جد 😢😢..
غسان : ابتسم ابتسامتو الحلوة ديك 😍 .. بس انا كتبت ليك البحث .. امشي قدمي .
انا بقيت مقهية فيه وفاتحة عيوني وخشمي..  ومشاعري واحاسيسي  جايطة مصدومة انو كتب لي ..
قلت ليه : دة شنو يا غساان انت كتبت لي ؟ 😳
غسان : يابت امشي الساعة 10 جات الدكتور هداك ذااتو جا يلا ..
انا : والله حسيت احساس حلووو خلاص حسيت اني عندي قيمة عند زول 😍😍 ومهتمي بالبحصل لي.. تسلم لي 😍
غسان : تسلمي لي انت ..
طلع منديل من جيبو اول شي شيلي المنديل دة امسحي دموعك دي يا مجنونة انت وادخلي محاضرتك بعد المحااضرة  بسأل عليك ان شاءالله ..
انا : ان شاءالله 😍😍 .. طبعا مبسوطة حد الانبساط القاعة ما حا تشيلني الليلة 😂😂..
اول مرة احس بشعور حلو زي دة ياااخ 😍
طبعا الدكتور اول ما جا نده اسمي قمت وديت ليه البحث قلب فيه كدة وشاف العناوين واي شي قال لي كويس غطيتي كل المطلوب لما نقراهو .. لو طلع فل حا اديك عليه 5 درجات.
انا : طيب 😍😍 .
مشيت البينش وسرحااااانة .. ومستنية المحاضرة متين تنتهي والابتسامة ما قادرة تفارق وشي .. 😍
بعد طلعنا وريف قالت كالعادة ماشة انا طبعا هنا الشكوك بدا يزيد ..  قلت البنت دي بتمشي وين يومي من بدينا السمستر هي ما قعدت معانا .. 😐😐
المهم قمت قلت ليها خلاص تمام .. بعد مشت هيا
قالت لي : انت ما لاحظتي انها بقت ما بتقعد معانا ..
قلت ليها : لاحظت والله وحيرتني طبعا
قالت لي : رايك شنو نمشي وراها..
انا : 😫😫 يابت جنيتي
هيا : لا جادة طبعا الزولة دي السمستر دة ما طبيعية نهاائي
انا : ماعارفة والله ما شايفاها فكرة كويسة 😐.. لكن ماف غيرها صح
هيا :  اكيد طبعا عندك حل تاني 😒 سألتيها بالواضح وكزبت تاني مافي حلول ..
انا : طيب خليها لي لبكرة بكرة عندنا محاضرة واحدة بس حقت 8 وبنمش معاها ع الاقل الوقت يكون اوسع ..
هيا : ااي خلاص تمام .. طيب تعالي نمشي ناكل ..
انا : طيب .. بس كنت شبعانة فرح ساي 😍..
مسافة كنا بنفطر كان غسان في العمارة قاعد وسرحااان وبفكر في حنين طبعا اللي هي انا 😊✋ .. الموووهم كل مرة يعاين للساعة ومعاهم زول معاااط كد
ة كل مرة يشرح ليهم انا عاوزكم تعملو كذا ودي ما عاوزها .. وما ادراك وهي مستني العمو دة متين يخلص عشان يتصل .. 😍.
بعد طلاع روح خلص ليهم طوالي اتصل علي ..
الووو
-  غساااااان 😍
يا عيون غساااان ❤ اها المحاضرة كيف
- عسسسسل بس 😂😂 تسلم والله ..
ولو دد عيوني فداك اها فطرتي ...
(😍 ناس عيوني فدااك ديل بلقوهم وين في الواقع)
- حاليا بفطر .. وينك انت
بالهنا ليك ..قاعد في المبني لكن بعد كدة حا نطلع نفطر ساعة كدة ونجي..
- خلاص تمام 😊😊 بالهنا .. (قفل الخط)
مروج : ازيوو
غسان : مرحب بيك
مروج : دة الهيكل بتاع المبنى الطلبتو مني
غسان : تسلمي
انا بعد خلصت فطور قلت لي هيا رايك شنو نعمل مفاجأة لي غسان .. نمشي ليه في المبنى الجديد
هيا اصلا بسموها صديقة السوء ولا نصحتني قالت لي لا .. 😂😂
المهم مشينا المبني قعدنا نفتش في غسان يلا من بعيد مروج لمحتنا جاين .. وفي نفس الوقت انا لمحة غسان 😍
مشيت عليه .. لنا وصلت
مروج بقت تعلي في صوتها وتعاين لي بطرف عينها  .. قامت مسكت غسان من يدو قالت ليه : حبيبي غسان 😍
غسان : مروج انت بقيتي ما طبيعية دة شنو اسي لو شفاك زول يقول عليك شنوو .. طبعا غسان صوتو الهادئ داك ما بتسمع من بعيد
انا لما شفت انها ماسكة يدو 😓😓 لا اردايات قلت ليه : غساان انا بكرهك والله 😢😢..
وقمت جارية
غسان : 😳😳 حنين ؟ حاول يجي وراي بس مروج مسكت يدو 😡😡..
يتبع ...
رأيكم ... ❤
الجزء 6
غسان : مرووج في شنووو يا مروج .
مروج : مالك قمت جاري فجأة خلعتني 😕😕 خفت عليك والله ..
غسان : 😑 مافي شي انا ماش البيت ...
مروج : طيب.. 😏😏 "بتحلمي حبيبتي كان بخلي ليك 😏"
انا طلعت من الجامعة وهيا جارية بوراي تحنس فيني .. يابت  ولا سامعة بتقول في شنو.. بس ركبنا المواصلات..
هيا : يابت انت متخلفة دة شنو البتعملي فيه دة ..
انا : عملت شنو يا هيا ..
هيا : يا سجم انت هو ما بحبها
انا : وانا مالي يحبها ما يحبها يصطفل 😑
هيا : والله انتوو غايتو 😂..
وصلت البيت اخلاقي طايرة فوق طوالي اقرب سرير رقدت فيه .. بقيت بتكلم مع نفسي انا ليه زعلانة كدة مالي ومالو دي حياتو هو .. لكن كيف ما يبعد يدها عنو 😕.. يا حنين بطلي تفكير عليك الله ..
مع زعلتي ديك قمت نمت .. لكن قبل انوم قفلت تلفوني .. بعد صحيت زي الساعة 8 بليل كدة لقيت وريف مرسلة رسالة SMS وهيا برضو وغسان 😒 قمت لبست توبي وقلت لي اختي وعد تمش معاي نشتري رصيد.. لما جيت امي قالت لي جهزي االشاي .. بس ختيت الكرت والتلفون في الطربيزة برا ومشيت اعمل الشاي فجأة اسمع ليك جود بت اختي عمرها 3 سنة كدة بتقول : الليلة حا اكل ليك لثيييييدك . قمت كوركت فيها من المطبخ طبعا حسي في البيت ماشاءالله .. اوعك جوووود بجي بدقك والله 😤😤.. بعد خلصت الشاي جيت لقيت الكرت مأكول 😕.. قدر ما حاولت انزلو بالارقام الظاهرة حلف كان ينزل المهم حتي ناس زين حظروني لمدة يوم 😥 قمت مشيت جبت تلفون اختي ولاء طوالي نزل عندها 😭😭 وفي النهاية اكتشفت انو جود كانت قاصدة كرت اختي وعد بس لما كوركت فيها عرفت انو عندي كرت واكلتو 😪 اصلو اليوم معكس معاي من شفت وش البنت ديك ..
زي الساعة 9 كدة غسان اتصل علي .. مارديت 😑 مع انو كان نفسي اتكلم معاهو ياخ 😐 . المهم رقدت نمت تاني للصباح
مشينا الجامعة دخلنا محاضرتنا يلا في المحاضرة ادونا سمنار ووزعونا قروبات كل قروب فيه 5 نفر يلا وريف وهيا اتفرقو مني 😐😐 لانو حروفنا ما واحدة .. المهم وريف قالت ماشة كالعادة قلنا ليه خلاص يا ستي لي بكرة وانا وهيا جري بوراها االهايس الركبتا احنا اليي وراها طوالي ..
قلت لي هيا : هيا انا حاسة امو تصرفنا ما كويس اسي لو سألناها مالو اصلا الموضوع ما خطير يعني
قالت لي : عايني ما تكتري كلامك انا حاسة انو في شي حاصل مع الزولة دي وما عاوزة تورينا .. انت عارفاها اصلها هادئة وما بتتكلم كتير ويعدين يعني لو ما انحنا ما كانت حا تصحاب زول يابت في الجامعة دي ..
قلت ليها : ماهو نفس انا وانت ما مصاحبين غير بعض .. احنا الثلاثة ما لينا غير بعض
قالت لي : فهمتك بس انحنا ممكن نحتك بغيرنا لكن وريف لا حصل شفتيها قعدت مع زول براها كدة 😑
انا : لا والله ما حصل 😐..
هيا : اها شفتي ..
وصلناا الموقف لقينا وريف نزلت قمنا مشينا وراها لقينا امها مستنياها .. سلمت علي امها انا هنا قلت لي هيا نرجع يابت .. قالت لي : لا يا طيرة ياتو يوم ام وريف بتستناها هنا تعالي نشوف في شنو وبعدين قلتي غسان شافها في الدكتور وما جات قالت لينا ..
مشينا تابعناهم ركبو ليهم هايس برضو ركبا الوراها المهم نزلو جمب مستوصف الدكتور اويس 😳 .. شفناها في اخر لحظة قمنا نزلنا
هيا : مستوصف اويس دة بتاع شنو
انا : بتاع الامراض النفسية 😓
هيا : عرفتي كيف 😕
حنين : اقري اليافطة دي ..  😐
هيا : كدي تعالي ندخل طيب
انا : 😫 يا بت لو دخلنا بتشوفنا انت مجنونة .
هيا : اها نعمل شنو..
انا : نخليها تطلع وبعدين ندخل انحنا نسأل الدكتور في شنو ..
هيا : فكرة كويسة ننتظر
في الجامعة وبالتحديد في محل المباني الجديدة قاعد والهم مالي وشوو وبفكر في زولتو .. حنين 😌✋ المهم حتي الفطور اباهو وحاول يتصل علي وانا عاملة تقيلة ما رديت .. رغم اني مشتااقة اسمع صوتو 😍 ..
دخل اجتماعو سااكت كل المهندسين بشاركو وبدو رايهم وهو ولا سامعم اصلا بقولو في شنو .. الا المهندس مازن نبهو ..
قال ليه : في شنو يا غسان مالك ما شاركت واديتنا رايك
- اتخلع وسرحتو  فكت ويادوب اتذكر انو في اجتماع .. المهم بقي يتمتم وهو طبعا ما فاهم حاجة لانو اصلا ما كان متابع 😌
انا وهيا قاعدين مستنين فجأة وريف طلعت هي وامها مبسووطة والفرحة في وشها تقول ليها شهر ما صحكت ..
المهم انا وهيا قمنا دخلنا لقيناةالبنت البتسجل الارقام قلنا ليها انحنا عاوزين االدكتور شخصيا ما لي علاج بس دخلتنا لانو كان ناس وريف اخر ناس وكانو حا يقفلو..
انا : سلام عليكم دكتور اويس
اويس : وعليكم السلام .. اتفضلوو
هيا : انحنا صحبات وريف ..
اويس : مرحب بيكم ..
انا : انحنا لينا زمن ملاحظين وريف بقت بتمشي بدري وقبل كدة شفناها طالعة من هنا ولما سألنها اختصرتنا ما جاوبتنا وجد انحنا قلقنا عليها شديد 😥.. عاوزين نعرف في شنو ..
اويس : اممم والله ياريت بقدر اوريكم بس معليش 🙄.
هيا : 😒 ليه ما بتقدر تورينا .. الموضوع خطير 😳.
اويس : لا الحمدلله ما خطير .. لكن انتو قلتو انكم ص
حباتها يوم قعدوها واسألوها عبرو ليها انكم خايفين عليها .. لانها هي فعلا محتاجة ليكم جمبها .
قلت ليه  : تسلم والله يا دكتور.. يلا يا هيا .. طلعنا من غرفتو
هيا : 😒 غايتو ما فهمنا ااي شي .
قلت ليها : 😓 بالعكس هو فهمنا كل شي
قالت لي : كيف ؟
قلت ليها اول شي دة دكتور نفساني .. يعني وريف مريضة..
وماكانت مريضة زمان بس حصلت ليها حاجة خلت نفسيتها تتغير لأنو قال لينا اسألوها 😐😐..
هيا : 😐😐 مسكينة يااخ ربنا يشفيها عشان كدة ما بتخطلت بالناس .
انا : انا مصدومة شديد وخايفة عليها بس قلت لي هيا : امكن .. يلا نرجع البيت ..
عد اسبوع والحال في حالو وكل مرة نحاول نسأل وريف بنتراجع نخاف انها تزعل غير كدة انا لسة ما اديت غسان وش
اسبوع مر زي السم 😑 المهم كالعادة في الجامعة هو هو الروتين يلا كان عندنا بكرة السمنار الادونا ليه الاسبوع الفات واحنا ما اتذكرناهو الا الليلة .. زي الساعة 3 كدة قمت مشيت للناس المعاي يلا غسان شافني وانا ما انتبهت وواصلت طريقي للبنات  عشان نبدا نحضر ونقسم السمنار ونحفظ ومية شغلة 😥 .. غسان اتصل علي فكر ارد ما ارد ارد ما ارد المهم في النهاية رديت .. 😍.. الوو
غسان : في عينك .. 😒😒 .
انا : نفسي ادخل بالتلفون واخنقو واجي راجعة😒 في شنو ؟
غسان : المقعدك لحد اسي شنو الساعة 3 جات 😒
انا : عاوزة اخلط كمان استأذن منك 😒
غسان : 😏😏 لا جادي مالك قاعدة للان خير ان شاءالله .
انا : عندي سمنار عاوزة اكتبو بعد اخلص بمش
غسان : معاك صحباتك ؟
انا : "شكلو خايف علي 😍" ما معاي مشو لانهم كتبو من بدري
غسان : ولما صحباتك كانو بكتبو كنتي وين انت 😑..
انا :  😏 يلا عاوزة اكتب انا ..
غسان : خلي بالك من نفسك تمام لما تطلعي اعملي لي جرس .
انا : يلا مع السلامة
قعدت مع صحباتي اكتب في السمنار كان كتير خلاص وتقديمو بكرة وماف ااي طريقة نكتب بكرة .. والوقت اتأخر الساعة 7 جات 😞 ويادوب خلصت .. قمت مشيت موقف المواصلات ولا عربياية مافي 😢 واهلي اتصلو علي قلت ليهم جاية لو كنت عارفة ماف عربية كنت قلت لي ابوي تعال لي 😥..
انا : 😥😥 وووب علي اللليلة اعمل شنو هنا المعاي في الداخلية والداخلية قريبة برجلوهم بمش انا بخاف .. فجأة كوريلا جات وقفت جمبي 😍 قلبي عاوز يطير من الفرح 😍😍
قال لي: 😡 انت قاعدة للان في الجامعة
قلت ليه : والله يادوب خلصنا 😐
قال لي : يخلخل ضروسك كدي مرة تانية الساعة 2 تجي والقاك في الجامعة دي تاني 😒
قالت : حاااضر غسان 😐..
قال : حا اقرش عربيتي هنا واجيك ..
انا : 😫😫 شنووو
غسان قرش عربيتو جمب ناس الحرس وجا قال لي يلا نمش
قلت : غسان نمش وين انت مجنون 😒
قال لي : 😂😂 اوصلل الموقف واركبك مواصلاتك عشان تطيري بتكم ولا ناوية تبيتي هنا 😒
انا : وعربيتك ؟
غسان : انا بكرة بسوق عربيتي.. يلا اتحركي ما تقيفي زي العمود
مشينا ركبا حافلة وانا قعدت في مقعد جمب الشباك وهو قعد في المقعد جمب الشباك التاني القصادي رغم الجمبي كان فاضي لانو كان ماعاوز الناس تفهمني غلط 😍
انا بقيت مصدومة وبعاين ليه وحسست باهتمامو الزايد وحنيتو وخوفو علي 😍 وسماااحتو كمان 😍..

لما نزلت جمب بيتنا حسيت اني بمشي في الهوا ما ع الارض من فرحتي 😍 ياخ لي درجة قربت افوت محطتي 😂..
وصلت البيت من الفرح وشي يضحك براهو وما قادرة اقفل شخمي من شدة الابتسامة 😍..  امي جابت لي غداء اتغديت ورقدت اتخيل في ملامحو الفتااكة 😍 وعيونو القااتلة ياخ سمح سماحة ..   سأعترف لك انني  أخصص جزء من يوومي لك  ❤
أبتعد فييه عن ضجة العاالم  😴
وأتزكر أحاديثك وضحكاتك وأبتسم ❤😍
في الجامعة من الصباح قبل المحاضرة بساعتين جيت الجامعة ودي ماحصلت قبل كدة .. صحباتي قالو لي ماعرفناك 😂 .. نشاط غير طبيعي 😄 المهم جيت مشيت (شجرة حنين) قلت اقرا شوية .. كنت شايلة معاي بنبونة .. البشوفني بقول شافعة والله 😊..  لسة ما قعدت واقفة علي حيلي .. فتحت الشيت جا غسان 😍 .. (فكرة اجي هنا كل يوم افتحو 😂)
قال لي : صباح الخير..
قلت : اهلين صباح النور.. تسلم والله يا غسان
قال : علي شنووو ؟
انا : علي انك وصلتني امس لولاك ما كنت هعرف اتصرف 😐.
قال لي : عيوني ليك يا حنين .. وتاني لو شكرتيني بكرفسك ادخلك جو الخرم بتاع الشجرة دي 😒..
اانا : طير من خلقتي اصلا الحسنة والكلام السمح ما بنفع معاك 😒👊..
غسان : تكشيرتك حلوة شديد ..
انا : ش شك شكرا  😊 . "قلبي حا يقيف 😍"
غسان بقي بعاين لي مساااافة نظرة حبة كدة 🙈❤ .. انا اتعقدت طبعا انا الرومانسية حقتي تقول في إجازة 😥..
ما بعرف اترمسن نووووهااائي 😥 بقعد بتهابل وبتمتم بس ..
انا : اسمعني ماتركز شديد بتسحرني والله 😐😒..
غسان بقي ما بين عاوز يضحك وما عاوز يضحك 😂😂..
قال لي : انا بعاين لي حبيبتي..  انت مالك مركزة ما تركزي معانا 😒..
انا : 😕😕 حبيبتك وينها ..
(طبعا انا كنت جادة بتلفت يمين شمال 😂 صراحة لما يقعد جمبي واحد سمح زي دة ببقي خارج نطاق الشبكة 😄)
غسان : 😂😂😂😂 .. عفوية انت وقلبك ابيض وبريئة .. يمكن دة اكتر حاجة عجبتني فيك .. ❤
انا : ص ص صحابتي بنادوني يلا بااي 😜.
بعد مشيت حبة كدة قبلت علي لقيتو مبتسم ابتسامتو الحلوة ديك 😍 ولولح لي بيدو بااي
في المباني الجديدة قاعدة تفطر ومعاها مازن وبدردشو في قلبها تفكر ياربي اقول ليه بساعدني المهم هو لاحظ انها شاردة فسألها قاليها : في شنو يا مروج سرحانة وين .. اكلي
قالت ليه : ماف شي بس تصرفات صاحبك غسان بتحيرني
قال ليها : كيف ؟
قالت ليه : ليه انا وغسان بنحب بعض .. وفجأة بقي ما طبيعي معاي والايام دي شايفاهو حايم مع البنت كدة ما بعرفو ..
قال ليها : والله طالما وثقتي فيني وحكيتي لي بحاول بقدر الامكان اساعدك اطمني غسان صاحبي بقدر اتفاهم معاهو..
قالت ليه : وابتسامة خبيثة كدة تسلم يا مازن ما بتقصر ..
تلفونها رن استأذنت من مازن وطلعت برة  رفعت الخط .. الووو اها يا مروة عرفتي شنو
مروة : ااي عرفت عنها البنت بتقرا اقتصاد قسم المحاسبة..
واسمها حنين
مروج : متأكدة يابت اسمها حنين
مروة : ااي متأكدة منها سألت واحدة من دفعتها .
مروج : تمام تسلمي يا قلب ..
مروة : عاوزة تعملي شنو انت مالها البنت دي معاك
مروج : اليومين ديل غسان لافي حوليها .. 😒..
مروة : 😑😑 بس معليش انت الحايمة حوليه ..
مروج : 😡😡 قلتي شنو..
بعد خلصت محاضرتنا قررنا خلاص انا وهيا نقعد مع وريف ونفهم الحاصل شنوو .. اتشجعنا وعزمناها علي فطور وعصير وكدة الاغرب من كدة الليلة اصلو ما قالت ماشة فكرت في بالي ياربي الدكتور قال ليها احنا جينا فتشنا بي وراها 😐.. لكن تاني فكرت قلت لو قال ليها كان زعلت ولا جات سألت ع الاقل بس هي طبيعية .. انا ذاتي لقيت لي مدخل للموضوع
قلت ليها : وريف حبيبتي .. الليلة من بدا السمستر اول مرة تقعدي معانا
قالت لي : اااي والله فعلا .. لكن تاني ان شاءالله حا اقعد معاكم ..
هيا :  😍😍😍 جد..
وريف : ااي والله
انا : تمام .. وريف في الحقيقة انا وهيا عاوين نسألك يعني حاسين انووو . انتي طبعا يعني
هيا : 😒😒 حاسين انك ما طبيعية  الايام دي وعاوزين نسألك عن السبب
انا : "يااالهوي درعتها شديد 😨"
وريف : مافي شي والله بس مشغولة
انا : قاطعتها طوالي .. وريف احنا صحباتك وخواتك واكتر من كدة لو في حاجة قوليها لينا انحنا لينا سنتين مع بعض معقول ..
وريف : ليه بتسألو كدة في شنو 😓..
هيا : عاوزين نعرف منك انتي في شنو ..
وريف فجأة قامت شالت شنطتها وقالت لينا همشي البيت 😓..
انا وهيا بقينا فاتحين خشومنا وقاعدين ما عارفين الحاصل شنو وقدر ما نادينا عليها ما ردت . زي الهاربة مننا في حاجة ما عاوزانا نعرفها ..
قلت لي هيا : طيب يا هيا مافي داعي نضغط ع البت اكتر من كدة ودة شكلو موضوع خاص ومافي داعي نهبش زيادة
قالت لي : طيب 😐 بس انا قلقانة عليها
قلت ليها : انا ذاتي والله يلا نطلع من هنا ..
قبل ما نلملم شنطنا جا الزول الما بطيقوو 😧
قال لينا : كيفكم ؟
هيا : 😊 يا هلا مازن كيفك
مازن : الحمدلله بخير.. كيفك يا حنين
قلت ليه : بخير .. عن اذنكم حا امشي تتونسو براحتكم
مازن : معقولة بس لالا والله ما بقعد لو ما قعدتي
(دة شنو اللصقة دة 😒😒)
قال لينا : اقعدو اصلا انا ما بطول عندي صاحبي جايني ..
علكة خلاص الشخصية دي 😥 المهم قمت قعدت ومستنين صاحبو دة يجي بفارغ االصبر .. (وينك يا صااحبو الاخرك شنو 😥) انا شامة الوضع ومقبلة بالجهة التانية ع الباب فجأة غسان جا داخل 😍.. قعدت اتبسم يعني وشي فرهد وملامحو بدت تظهر حتي مازن لاحظ لي .. بس انتبهت ع انو غسان جاي علينا .. انا قلبي طار قلت حا يقول لينا (المقعدكم معاهو شنو 😐).. بس جا طوالي سلم عليه وقعد جمبو 😫 انا صبت فيني مطرة (اجي بعرفو من وين).. تاني برايةاستجمعت واتذكرت انو مازن كمان مهندس..
مازن : دة صاحبي غسان .. غسان ديل هيا وحنين.
غسان : اتشرفنا .. 😊. بعرفهم
مازن : يازول؟ .. والله ماشاءالله..
هيا : مازن ممكن دقيقة من وقتك 😄..
مازن في البداية ما رد شكلو ما عاوز يمشي لكن تاني طواالي قام معاها
حنين : اول مرة اعرف انكم اصحاب ..
غسان : انا ومازن اصحاب اي جمعنا الشغل هنا ..
حنين : اممم طيب ..
بقيت بعاين ليه بأستغراب كدة لانو ولا حتي سألني قاعدة معاهو ليه ولا بتعرفي من وين ولا شي
قال لي : عوك مالك في شنو اول مرة تشوفيني ولا شنو 😄.
قلت ليه : لا بس مستغربة يعني ولا قلت لي بتعرفي من وين 😐.. ما بتغير انت 😕
قعد يضحك ضحكة خفيفة كدة .. لكن انا تهت فيها 😍... قال لي : ليه اسألك وانا واثق منك ❤..
(سكتني😫) بقيت بتسبم براس انا غير التبسم ماف شي 😂😂..
مازن جا لقانا ماخدين راحتنا في الونسة بقي واقف ومستغرب عمري ما اتكلمت معاهو.. جا لاقاني بتكلم مع غسان ..

انا انتبهت لي مازن مكشر وشنو كدة 😩 طوالي قلت لي غسان عن اذنك انا حا امشي اشوف هيا .. واخليك تتونس مع صاحبك .. قال لي تمام
مشيت لي هيا جمب المزيرة لقيتها واقفة وسرحان ومشرة وشها برضو .. لما جيت وقفت جمبها ما حست بي ..
انا : هيا ؟ في شنو مالك حبيبتي
هيا : لا لا مافي شي
انا لاحظت انو هيا بتتكلم وما قادرة تعاين لي في وشي ..
معقولة بس صحباتي يكونو كتومات كدة صحبتنا مبنية علي ياتو اساس طيب 😡.. انا زعلت شديد .. وبقيت ساكتة قبلت منها .. براها اظنها راجعت نفسها قالت لي خلاص يا حنين حا اوريك في شنو ..
قلت ليها اقولي سريييع طيب 😒..
قالت لي : حنين انا بحب مازن 😐
قلت مازن ولا انا سمعت غلط ؟ المهم في اللحظة دي مش صبت فيني مطرة ضربتني صااقعة عديل 😨.. بقيت واقفة صنم ما قادرة اسألها 😳..
هيا : يابت انت مشيتي وين .. قعدت تلولح لي بيدها في عيوني
انا : لا بس صدمتيني بالموضوع 😄.. 😥 "ما لقيتي الا مازن"
هيا : بس هو ما بحبني وانا كبعا ما قلت ليه ولا عبرت ليه ومستحيل اعملها دي عشان ما يقول خفيفة وبتاع لكن صداقتنا متينة شديد .. نفسي اخليه يحبني 😐..
انا : طيب حبيبة .. بس انت نهوووهاااائي مااااتعملي ااي حركة كدة ولا كدة خلي الموضوع زي مااااهو فهمتي ؟
هيا : طيب..
💥💥💥💥💥💥💥
طلعت من الجامعة ودموعها جارية طوالي مشت مستوصف الدكتور اويس ملامح وشها بتبين انها كانت بتبكي وبنبرة صوووت حااادة كدة قالت للمسجل .. عاااوزة اشوف الدكتور 😡..
قال ليها بعد الجوا يطلعو ادخلي .. طبعا المسجل بعرفها حق المعرفة ..
استنت 5 دقايق ودخلت فتحت الباب بأندفاااع شديد .. الدكتور اتخلع ..
قال ليها : في شنو ياوريف ...
قالت ليه : انا متين اتعالج يا اويس 😢.. صحباتي حسو انو انا ما طبيعية وانت امس قلت لي خلاص تاني ماعندك ااي شى ليه بتكذب علي 😢..
قال ليها : اول شي روقي واستهدي بالله .. وقولي لي حصل شنو ..
اويس قام جاب ليها موية غسلت وشها..
قالت ليه : قالو لي انت ما بتقعدي معانا بقيتي تمشي من بدري  و انك ما طبيعية الايام دي ..
د.اويس : طييب هم قاصدين انك ما طبيعية عشان بقيتي ما بتقعدي معاهم.. وريف علاقتك كيف بصحباتك ..
وريف : هم صحباتي شديد بس في الجامعة.. يعني اول ما دخلت برلومة كانو هم ساعدوني للقاعة واكتشفت انهم ظريفين معاي ومنها بقيت ما بحوم مع  غيرهم لكن طيوبات والله ..
د.اويس : طيب علاقتك بيهم قوية ليه ما حاولتي تحكي ليهم ..
وريف : 😐😐 ما بقدر .. بخلوني ما اظن تاني يمشوو معاي .
ما بقدر الا احكي ليك انت ..
د.اويس : لا ابدا ما بخلوك نهاائي بس حاولي افتحي معاهم الموضوع .. خليك واثقة..
وريف : 😊طيب بحاول
د.اويس : تمام  .. واتأكدي انا مستعد اسمعك للنهاية .. بس خليك واثقة انك كويسة وما عندك حاجة.. وتاني ما نسمح لي اوهام زي دي تجينا مفوهم..
🌊🌊🌊🌊🌊🌊🌊
بعد رجعت البيت رقدت حبة كدة قبل ما انوم.. حاتني رسالة من وريف بتقول فيها - انا اسفة يا حنين وبعتزر من تصرفي بتاع الليلة دة بكرة عاوزة الاقيكم واحكي ليكم قصتي -
بس فرحت واطمنت انو وريف لسة معتبرانا اخواتها المابتخبي عنهم حاجة وبقيت مستنية متين تاني يوم دة يجي ..
بس يلا كل ما احاول انوم يجي في خيالي صورة غسان 😍 واقعد واضحك برااي .. قمت شلت التلفون فتحت رقمو كنت مسجلاهو ب ابتهال قمت عملت تعديل للأسم وقلبتو .. ( اميري 😍) ..
تاني يوم من الصباح مروووج جات بدري اليوم دة .. لقت مازن قاعد وسرحاان .. فعملت فيها ظريفة وسألتو مالك الحاصل عليك شنو مااك طبيعي ...
قال ليها والله يا مرووج ماف شي الا وجع الحب.. 💔
قالت ليه دي منو سعيدة الحظ دي احكي فضفض احنا اصحاب في النهاية .. وانا حكيت ليك قصتي ..
قال ليها بحب لي بنت لي زمن طويييييل بس المشكلة الحب من طرف وااحد ..
قالت ليه دي منو الشالت قلبك كدة
قال ليها بت اسمها حنين بتقرا هنا يعني حاولت معاها وكلمتها بس بتتحاهلني شديد وبعدين بحسها ما بتطيقني ذااتو..
- مرووج وشها اتنفح زي البلون 😳 اتصدمت من ناحية انو الاتنين بحبوها .. بس فكرت انها دي نفس البنت الواقفة في طريقها حا تخرب االموضوع كلووو لانو احتمال مازن يضحى عشان صاحبو وكدة ... المهم سكتت وعملت نفسها ما بتعرفها اسااسا .
قالت ليه والله يا مازن البت ما غلطت
قال ليها بعد عدل قعدتو .. كيف ؟
قالت ليه انت البنت دي لو بقت تتجاوب معاك حا تقول عليها خفيفة وما محترمة وما ادراك .. وما براك كلكم بتفكرو كدة 😒
قال ليها لكن ما للدرجة تتقفل كدة ..
قالت ليه البت التقيلة هي البت التمام ..
قال ليها تفتكري كدة ؟
قالت ليه : انت الزولة دي مادام بتحبها ما تصل البيت خليك زول جادي 😐😐 قاعد مالك للان اثبت ليها انك ما زي باقي الشباب خليها تعرف انك زول جادي وزول مسؤلية وعرس وكدة ..
قعد يضحك كدة وقال ليها انت عارفة انا فكرت قبل منك في الفكرة دي لكن ما اعتقد انها حا توافق...
قالت ليه وبأبتسامة خبيثة كدة.
. خلي الموضوع دة علي وانا بجيب ليك رقم ابوها طواالي .. 😏😏
يتبع ...

بعد خلصنا المحاضرة انا وانتيماتي مشينا الاسترااحة .. قلنا نظبط وشنا 😍😍 طبعا صحباتي بقو مستغربااات فيني رسمي ... قاالو لي عمرك الاسترااحة ما بتحبيها شن جدة علي المخدة 😂😂
عملت ميك اب خفييييييف كدة .. بس ساااي نفسيااتي مفتوووحة ومشينا الكافتيريا
. يلا اكتشفت انو وريف كمان رسلت نفس الرسالة لي هيا والحمدلله كدة ريحتني معناها حا افتح الموضوع عاادي ..
قلت ليها احكي سامعاك
قالت لينا اوعدوني بعد اوريكم ما تخلوني
هيا قالت ليها اصلا دة شي مستحيل عمرنا ما بنخليك
قلت ليها يا وريف ماف سبب مهما كان بفرقنا بس احكي في شنو ..
وريف دموعها بدو ينزلو قالت لينا انت افضل صحبات عرفتهم .. احكي ليكم زمااان لما كنت في سنة اولى ثانوي .. عندي اختي وئام صغرة عمرها 10 سنة كدة ما اصغر زول في البيت لكن احب زول في البيت كلنا بنحبها شديد .. مشينا الدكان عشان نشتري انا وياها بارد انا قلت ليها تعالي معاي وما كلمنا زول من ناس البيت .. بس اختي جات حافلة دهستها .. فماتت 😔
هيا : يا ساتر يارب ربنا يرحمها
قلت ليها : ربنا يرحمها يارب
وريف ما قدرت تكمل القصة ف احنا برانا فهمنا الموضوع انو جاتها صدمة  من شافت منظر اختها وهي تحت العربية وكدة..
بس يلا حبينا نغير ليها الموضوع ونفرفش ليها حبة 😍
هيا قالت ليها يابت الدكتور بتاعك دة مزززز شدييييد
وريف : 😂😂 اوع تكوني فكرتي فيه بس ..
هيا : لا بالجد مز شديد 😂😂.. تعالو ناااكل يااخ انتو ما عجتو
وريف : لا عجوووعنا شديد 😣😣.
ممشينا فطرنا وشربنا عصير واكلنا شيبس سمعتو بالبنت البتاكل وما بتمسن بس دي ياها انا ما بسمن نووووهااااائي لكن الاكل بمش في شعري .. ماشاءالله اسود وطوييييييل 😍 .. وحريري ❤ .. بعد خلصنا بقينا طالعين لاقتنا مرووج في الباب .. طبعا اول مرة اشوفها من قريب شديد كدة لقيت ملامحها عادية جدا .. سلمت علينا ببرود يدها ما شبعتنا منها 😒 قالت لي عاوزة اتكلم معاك ..
انا قمت طلعت معاها وقلت لي ناس وريف دقيقة بس
قلت ليها في شنو
قالت لي كيفك يا حنين ..
قلت ليها بخير الحمدلله عاوزة شنو ادخلي في الموضوع سريع عشان انا مستعجلة عندي محاضرة داخلاها ..
قالت لي طيب حبيت اقول ليك وبالمختصر خليك بعيدة من حبيبي 😏 (يحبك برص و 7 خرص)
قلت ليها حبيبك منو شكلك غلطانة في العنوان
قالت لي عايني حبيبتي انا جادة معاك وانت فاهمة قصدي كويس انا قصدة منو ما تعملي فيها البت غبية .. بعدين انا عاوزة مصلحتك ..
قلت ليها : قصدك شنو انت
قالت لي : شوفي يا بت امي .. غسان دة ما بفرق عن باقي الشباب ديل بحاجة وانت بنت ما صغيرة يعني عشان اقعد اوعي فيك ..
(كلامها نرفزني شديد طبعا بس اقلت في نفسي اهدي يا حنين وشوفي اخرتها شنو)..
قالت لي انت اصلا غسان دة مفروض من البداية تفهمي وتفهمي هدفو شنوو.. بس لكن شكلك بريئة وما بتفهمي اصلا .. ما علينا المهم اسي حا اوريك هو من عيلة مروووقة شديد .. يعني مستحيل يعاين ليك في النهاية .. بلعب بيك فترة وبجدعك عكس الريح ..
قلت ليها عايني حبيبتي انا غسان واثقة منو شديد بس انت شكلك عاوزاهو وما طايلاهو ...
قالت لي  كيف يعني 😡 بحدرة شديدة ومعاها نهرة كمان..
قلت ليها  يعني انت بتحبي بس ما قادرة تصلي ليه .. لانو هو ما مقاسك انت .. 😏
قالت لي شوفي حبيبتي .. انا وريتك وبعدين تقولي ياريت لو سمعت كلامها ..
قلت ليها طيب انت عاوزة اسألك انت قلتي انو هو بحبك صح .. طيب ليه ما واثقة منوو 😏..
قالت لي واثقة منو اكتر من نفسي كيف ما واثقة منو ..
قلت ليها طيب مالك حارقة دمك وجاية تصرفي معاي لغة عربية زيادة وفري حروف حبة 😏.. بعدين حتي لو كااان بحبك يكفي انو سابك وجاني...
سكتت وبقيت بعاين ومشيت منها .. عاوزة افرقع من الكلام السم السمعتني ليه 😡😡..
هيا : مالك يابت في شنو
انا : 😡 ماافي شي وتاني غسان الواطي ما عاوزة اسمع صوتو ..
وريف : 😐😐 في شنووو يا حنين ..
انا : السجم دي قالت انو غسان بحبها .. 😡😡😡😢
هيا : لا يعني وانت صدقتيها .. 😒
دي جارية وراهو بس ما اكتر يا سجم انت
انا : ما عارفة انا عاوزة امشي البيت ..
وريف : انا ذاتي طيب يلا .
- مروج مشت لي غسان في المباني الجديدة .. وكأنو ما عملت شي قعدت جمبو
قالت ليه غسااان .. صوتها اترقق فجأة 😒
قال ليها اهلين ..
الليلة عازماك انت ومازن نمشي مطعم رااقي كدة ..
عاين فيها مسااافة بأستغرااب كدة قال ليها السبب ؟
قالت ليه : عشان احنا اصحاب مش لي حق اعزمكم .. انا اكتشفت انو الصدااقة زيها ماف .. جد قعدت مع نفسي فترة وفكرت في الموضوع ..
قال ليها وهو مستغرب من كلامها لكن حس انها صادقة .. طيب الحمدلله انك عرفتي ..
قالت ليه اها حا تقبل العزومة ..
قال ليها تمام 😊😊..
قالت ليه اديني تلفونك ااكد العزومة لي مازن
غسان اداها تلفونو وهي طبعا حفظت رقم حنين في راسها وعلي حظها لقت تلفون ابو حنين مسجل لانو يوم اتأخرت داااك اداها اتصلت علي ابوها من تلفونو
حتي
اتصلت علي مازن عشان ما يشك المهم مازن قال ليها شايف في تطور الليلة غسان معاك .
قالت ليه غسان معاك شكلو ..
قالت ليه ااي يلا ماتنسي تجي العزومة حقت الغدا بعدين
قال ليها عزومة شنو ؟
قال ليه ما تنسي يا مازن اتفقنا ..
هو فهمها طوالي قااصدة ...
الساعة 5 جات ومشو المطعم غسان ومروج ..  (غسان حاول كذا مرة يتصل علي حنين عشان يوريها انو معزوم بس ما كانت بترد )
غسان قال ليها مازن اتأخر
مروج : لا ما اتأخر .. هي بدون ما غسان ينته رسلت رسالة من تلفونها لي مازن وقالت ليه يتصل عليها .
مازن اتصل وردت الوو يا مازن مالك اتأخرت انا وغسان مستنيك ..
مازن : يابت انت جادة 😑
مرووج : يااا الله يامازن معقولة ما جاي باالغت خير ان شاءالله ..
(طبعا غسان ساامع دة كلامها هي)
غسان : ما جااي ؟ ماالو
مروج : دقيقة افهم .. اها يا مازن .. اهاااا طيب ما مشكلة
(مازن بهناك يضحك عليها )
مروج : مازن قال امو طالعة مشوار مشا يسوقها
غسان : لالا تمام الحمدلله الموضوع خير بس .
مروج : ااي الحمدلله ..
غسان كان برسل لي  ما برد  خت في بالو انا اكون نايمة لانو دايما انا  نايمة 😂..
يلا هو مركز مع تلفونو مروج اخدت ليهم لقطة مع بعض .. وتلفونها نوع البعمل التاريخ والوقت نهاية الصورة ...
فقامت رسلتها لي بالواتس ..
قالت لي شوفي واتأكدي براك حبيبتي انا حاليا مع حبيبي غسان بنتغدا سوا 😏😏
انا طبعا بقيت بشوف طشاش طشاش وومسحت رقمو من تلفوني وحظرتو في الواتس وجدعت التلفون رقعدت في الغرفة ابكي
يتبع..
(تعليقاتكم ع الحلقة.... و مروج 😒)

غسان بعد اتغدا في المطعم هو ومروج طلعو من المطعم المغرب كدة
قال لييها  اسمعيني المغرب اذن والشوارع بليل دي ما مضمونة اوصلك وامشي بهناك
قالت ليه طيب ..
زولتنا ولا صدقت طوالي ركبت قدام
غسان وصلها البيت وبعد كدة مشا بيتهم
اول ما وصل طلع تلفونو حاول يتصل علي لقى الهاتف الذي طلبته مغلق .. الجملة البترفزني انا ذااتي 😂😂 ..
حس انو يومو ما ظريف اول شي ما شافني ولا سمع صوتي 😍 حاول يتصل 5 مرات ف اوقات مختلفة لما ليلة للاخر المهم بليل النوم ما اتنام ليه بقي يفكر..
انا تاني يوم الصباح في البيت لسة ما طلعت قمت فتحت تلفوني .. هو اتصل وما رديت.. تاني حاول برضو ما رديت قمت اخر شي قفلتو .. لانو بصرااحة انا كمان قلبي بوجعني 😢💔
لما طلعت مشيت الجامعة متأخرة كدة حضرت محاضرتي وقلت امشي شجرتي الطولت منها ..
مشيت ع الشجرة .. لقيت غساان قاعدة .. لي لحظات بس نسيت زعلتي وبقيت مركزة في وجاهتو وسماحتو  😍😍 وشو ظاهر عليه الادب و الواحد لما يشوفو ما بقول زول بتاع حركات 😒.. رغم انو انا بحبو وبحبو شديد بس زعلانة شديد .. 😡👊
فجأة هو انتبه لي وقال لي حنين ؟ 😍
قلت ليه في شنو 😒..
قال لي تعابير وشك ما تمام في شنوو
قلت ليه مافي شي ابعد من شجرتي عاوز اقعد هنا ..
(اتخيلو بس تقول زرعتها انا 😂😂)
قال لي حنين في شنو حبيبتي احكي
ابتسمت ابتسامة حقارة كدة كدة وقلت ليه حبيبتك ؟ .. انت بتلعب علي منو يا غساان ..
غسان بقي بعاين لي بدهشة كدة واصلو ما قال حاجة ..
قلت ليه انت ليه تكذب علي يوم سألتك بتحب مروج قلت لا صح وامس متغدين سوا .
قال لي : 😳😳.. عمري ما كذبت عليك .. في زول بكذب علي روحو يا حنين ..
قلت ليه وزعلانة شديد ... غسان عليك الله الكلام المعسول دة بلاااهو خلاص بعد من خلقتي بس ولا اقول ليك انا ماشة ماف داعي تمشي انت ..
قمت مشيت خليتو رجع قعد في محلتو مضايق شديد بس في نفس الوقت كان وااثقة من انها بتحبو ومستحيل زعلتها دي تطول ..
انا واصلت طريقي لي هيا ووريف قلت ليهم انا خلاص علاقتي بغسان انتهت 😢 لكن انا حاسة انو كان صادق معاي .. معقول يكون احساسي كذب علي ..
هيا : انت واحدة واطية وسجم وعقلك صغير وما بتفهمي نهاااائي .. وانا ذاتي غلطانة البتكلم معاك ..
قلت ليها : في شنو يا هيا ما تتمي لي الناقصة ..
قالت لي يابت انت صدقتي الشافعة دي .. انت عارفة تتذكري اليوم دااااااااااااك
قلت ليها ياتو يوم داك ..
قالت لي : اول يوم لما قلتي لي يا حنين غسان ورا المبني امشي شوفيه ..
قلت ليها اها مالو ..
قالت لي يابت البنت دي كانت بتقول ليه بحبك وما عارف شنو وهو كان بقول ليها انا ما عندي حكاية ارتباط جد والله انا عرفتها طواالي هي المنبرشة فيه 😒.. وانت تجي تصدقيها كدة طوالي وتكذبي الولد
انا اتصدمت وفي نفس الوقت فرحت فرحت فرحت شديد 😍😍😍 يعني حبيبي السممح طلع زول صادق 😍😍..
بعد كنت جارية اصالحو اتذكرت كرامتي 😂😂 ..
جيت رااجعة طوالي وريف وهيا اتفقعو ضحك
قلت ليهم والله انا زولة غبية شديد اسي بكون زعلان مني اعمل شنووو. 😥😥..
وريف : والله انت ذاتك تستاهلي مالك متسرعة انت افهمي القصة اول
انا : علي قولك والله 😥 اها يحلوها كيف انا موووستحيل اقدر اصالحو بعد السمعتو ليه وما اظن زااتو يصالحني 😢..
مشيت البيت ومبسوطة وزعلانة في نفس الوقت وهو نوووهاااائي ما اتصل علي ..
عدت يومين وما سمعت صوووتووو وجد اشتقت لي صوتو السممح داااك المبحوح 😍..
شاابكة ليك صحباتي ياربي يكون زعل خلاص تاني ما برجع ولا شنو
اليوم البعدو قلت ليهم والله خلاص اقنع منو تاني مستحيل يرجع وبقينا كدة كلو واحد مستني التاني يتصل عليه .. (غسان قال حا يخليها لما تعرف غلطها برااها وترجع ليه.. وحنين عرفت غلطها بس كرامتها منعتها)
عد اسبوع وانا وغسان لا رسل لي لا رسلت ليه وما عارفة الدواامة دي تنتهي متين 😐  بقيت بفكر وبتكلم برااي معقوول بس ما يتصل علي ولا حتى بالغلط سااي معقول ما مشتاااق لي 😓 هووو مالو قلبو زي الحجر كدة 😒..
يلا غسان في الاسبوع دة كلو كان مشتااق شديد لي حنين بس اصلو ما فقد الامل .. لكن كانت مروج بتجي تقعد معاهو حبة مرات مرات ويابا الاكل تجي تحنسو يفطر وكدة وادتو احساس انها بقت بنت عاااقلة ورزينة وانها صحبتو وماافي ااي مشاعر تجاهو وكدة .. ماشة اللعبة علي الخفيف..
زولة فاااهمة وعارفة كويس هي بتعمل في شنو ..
حاولت تجرجرو كذا مرة في الكلام عشان يحكي ليها عن المضايقو ويحكي ليها عن حنين ..
بس كان غسان غير كدة تماما عاااارف انو حنين دي حاجة خااصة بيه هو بس ما كان بحكي بيها لي زول ولا حتي اخوهو في البيت مهما كانت الظروف حتي لو بعدت منو😍
بداية الاسبوع الجديد مشيت الجامعة قلت خلاص مقرر لو لاقاني غسان اقيف اتكلم معاهو لانو بالجد بقيت ما بستحمل فرااقو 😢.. قمت مشيت علي شجرتي بعد المحاضرة خلصت .. فجأة جا ماري غسان بالجهة دي 😍.. طوالي قمت علي حيلي مشيت عليه
وهو يحاول يمشي اعترض طريقو 😂😂 زي ما كان بعمل لي زماان 😍...
في النهاية زهج وقف بقي يعاين لي 😍😍 وانا بقيت مبحلقة فيه 😂😂 ..
انا : غسان ماعاوز تتكلم معاي ..
غسان : اقول شنو
انا : ااناا اليوم داااك .. يعني ..
غسان : ابتسم ابتسامتو القاتلة ديك 😍..  قال لي حصل خير..
انا : جد 😍 يعني ما زعلان مني
غسان : في زول بزعل من روحو ❤.
(في اللحظة دي عاوز اطير من الفرررررح 😍😍)
انا : غسان 😊..
غسان : يا قلب غسان
انا : بحبك ياخ 😍
قال لي : انا كمان والله ..
بس انت معقول ما بتثقي فيني يا حنين ..
قلت ليه : والله ما عارفة عقلي شغال يودي ويجيب ..
قال لي : خلي عقلك ما عندك قلب تحسي بيه ..
قعدت اضحك😂😂 قلت ليه ما عندي ..
قال لي كيف يعني ما عندك وديتي وين 😊
قلت ليه طلعتوو.. عشان اوسع حبة للمعدة ..
(غسان قعد يضحك وانا تهت في ضحكتو 😍😍 نفسي اسجلها نغمة يووخ)

قعدنا انا وغسان اتونسنا لي الساعة 2 ما حسينا بالوقت جرى سريع ياخ 😊..
هيا ووريف كانو ماشين اتصلو علي قمت قلت لي غسان خلاص حا امشي لي بكرة..
قال لي طيب تمام خلي بالك من نفسك
قلت ليه : طيب وانت كمان .. 😍.
مشيت مع هيا وريف ... وريف في المواصلات قالت لينا انا همشي المستوصف تمشو معاي ؟
قلنا ليها خلاص ما مشكلة بنمشي معاك ..
وصلنا المستوصف لقينا دكتور اويس خلاص اخر مريض هيدخل عليه.. بعد طلع دخلت وريف ونادتنا ..
وريف : اويس 😊..
د. اويس : اووه وريف اخبارك شنووو
وريف : الحمدلله تمام .. بعد شوفتك .. ديل صحباتي هيا وحنين
د. اويس : اتشرفنا 😉
انا : شرف الله مقدارك 😄
هيا : تسلم 😊..
انا حسيت انو وريف مبسوووطة شديد يعني ملاامح وشها بتديك انها ملكة الدنيا وما فيها من السعادة .. جابت لينا موية ضيفتنا ادتني احساس المستوصف دة حقها هي .. 😂😂..
د. اويس : انتو مع وريف في نفس المجال
انا : ااي نفس ااي شي..
د. اويس : والله ما شاءالله ..
قعدنا مع الدكتور زي نص ساعة كدة والله طلع ظريف شديد .. وكسار كمان قلت لي وريف بعد طلعنا الدكتور دة حلوووو شديد ..
قالت لي : ااي والله كسااار احلي مافيه طووولوو ولونوو الحلبي دة شعرو المغلف اناقتو وصوتو الهادئ😍
هيا : 😳😳 وريف ؟ معقول 😂😂.. طلعتي خطيرة يا بت امي ..
وريف : 😂😂😂
مازن ومروج كانو طالعين من الجامعة سوا اليوم دة المهم مروج قالت لي مازن انا عندي ليك بشارة
قال ليها اها بشري
قالت ليه جبت ليك رقم ابوها .. 😊😊
قال ليها تسلمي ياخ تسلمي شديد ..
قالت ليه ولو العفو يااخ انحنا اخوان في النهاية وانا عارفة انت ما حاتقصر معاي في غسان
قال ليها ايوا اكيد لو عاوزاهو الليلة يجي البيت بجيبو واجي بس قولي لي انت ..
قالت ليه ماللدرجة دي 😄 انا بس عاوزاهو يقتنع من نفسو ويجيني .. بس وانا في بالي في حاجة وما عليك الا تساعدني .. 😏
قال ليها طيب ما عندك ااي مشكلة
بعد كدة كل واحد علي طريقو ..
مازن في البيت اتذكر انو مروج ما ورتو اسم ابوي قام كتب الرقم في النمر بوك ظهر ليه (مصطفي) اسم ابوي ..
قام اتصل انا واخواتي في البيت ومعانا امي وابوي  وجود 😍 بنشرب في الشاي.. بس جااتو المكالمة.. ابوي طلع برا من الجوطة واحنا كملنا ونستنا.. بعد 15 دقيقة بالتحديد كدة ابوي جا داخل قال لي امي يا (منى) تعالي دقيقة امي طلعت معاهو طبعا احنا اصلا ما حسينا بالموضوع لانو عادي لما ابوي يكون عاوز يتكلم مع امي بناديها كدة ..
قامو طلعو برا قالت ليه خير في شنو ..
قال ليها والله يا منى خير في واحد طلب يد البنت وقال دايرها انا قلت ليه بتي عندها راي اشوفها واديك خبر..
قالت ليه كدي يا يمة من وين وشغال شنو
قال ليها مهندس معمار وقال انو شافها في الجامعة وهي بنت محترمة وكل شي وهو زول جادي لو وافقنا ممكن يجو تعارف الخميس الجاي ..
قالت ليه طيب اليجي نشوفو انحنا ونعمل المشوري مع اخوانك.. حتي نوافق
قال ليها يا مرا استهدي بالله انا لازم اسأل بتي اول ما موافقة ما يجي اصلا 😑..
قالت ليه خلاص اسألها لكن دة مهندس وزيو ما بتلقي تاني ..
قال ليها مرا دة كلام شنو بتك ولاء ما جاها المهندس وابتو .. واسي جاها الدكتور عمار .. اتفاءلي دايما بالاحسن...
اسي نسيتيني الموضوع الاساسي .. اتكلمي مع حنين شوفي رايها شنو وانا بعدين بتكلم معاها ..
قالت ليه خلاص تمام ..
امي وابوي رجعو عادي وكأنو مافي شي جهزنا الغدا واتغدينا وبعد المغرب امي في المطبخ قالت لي تعالي ساعديني في الشاي قمت مشيت معاها .. ابوي طلع واخواتي برا
قالت لي والله يا حنونة جاك عريس قال دايرك .. وابوك قال اشوف رايك شنو
انا فتحت عيوني قدر قعر الكباية قلت ليها يا امي عريس شنو يا امي انا اخلص جامعتي اول..
قالت لي دة اصلا مافيه اتنين احنا ذاتنا ما حانخليك تعرسي قبل الجامعة بس جاي ساي خطوبة وهو قال شافك في الجامعة .. وعجبتيو ..
قلت ليها شافني في الجامعة دة منو ياربي 😕
قالت لي بري والله ابوك نسى يوريني اسمووو لكن شغال مهندس معاكم في الجامعة .. وقال بعرفك وشافك وعجبتيه عشان كدة
انا قلبي قرب يقيف 😍😍😍 ياربي يكون غساان 😍 يا الله ياخ بس حبيت اعمل فيها تقيلة شوية قدااام امي ..
قلت ليها طيب ما عارفة والله افكر واديك خبر 😶😶
قالت لي طيب خلاص .. فكري براااحتك لو ما عاوزاهو نهاائي ما مشكلة ما بنجبرك..
انا : 😍 "هو غسان برفضوو"
مشيت برا خشمي مبتسم برااهو يااربي غساان معقول بالسرعة دي 😊.. طيب ع الاقل كان اتصل وراني وسبحان الله قبل ما اكمل كلامي فعلا اتصل (حمااتو بتحبو 😂) ..
😍😍 بقيت شايلة التلفون وارقص وانطط براي في الحوش اخواتي قالو دي جنت رسسسمي 😂😂...
قمت رديت في آخر رنة للجرس قرب يقفل 😂😂 قلت ما ابقي خفيفة وااسألو.. اخير انتظر لما هو يفاتحني بالموضوع 😊
انا : الووو
غسان : غريبة اول مرة تردي من اول مكالمة دايما بتكون الخامسة والسادسة خير في شنووو
انا : مافي شي بس
مبسووووطة 😊😊
غسان : ربنا يديم بسطتك الباسط شنو ابسطيني معاك ..
اما : 😏😏😏 عامل فيها ما عارف يعني ..
غسان : لا جد ما عااارف في شنووو..
انا : "عامل لي فيها الود تقيل مش 😒 سمح بوريك التقلة" لالا مافي شي والله بس كدة يومي حلو من الصباح يمكن عشان اتصالحنا ..
غسان : 😂😂 ربنا ما يحرمني منك وتكوني دايما مبسووطة
انا : تسلم 😍😍..
اتونست مع غسااان كتتيييير لكن اصلو ما جاب لي سيرة المهم قلت ما علينا امكن عاوز يفاجئني.. 😍
قمت قعد علي كدة..😍
عاوزين تعرفو احداث القصة الجاية اعملو لي متاابعة
وياريت تعلقو ب اسم اكتر شخصية عجبتكم في القصة 😍

يا امي ابوي مشا وين ماالو اتأخر كدة ..
قالت لي ما اتأخر مشا لي صااحبو .. بس انت شكلك الموضوع حارقك بس عاوزة تعرفي منوو .
قلت ليها اكيد طبعا 😊..
انا بقيت مستنية ابوي لما جا بعد كنت عاوزة اسألو اتراجعت يقول ما صدقت .. الخفة مافي داعي ليها .. المهم قعدت ع امل انو يجي يتكلم معاي .. لحد ما نمتا الصباااح بدرررري صحيت لبست وجهزت ابوي كمان لبس ماشي الشغل ..
قمت قلت ليه يا ابوي وصلني معاك ..
قال لي جدا ما عندك مشكلة تعالي .. ركبت مع ابوي اتقدمنا حبة كدة
قال لي يا حنين امك اتكلمت معاك في موضوع العريس
قلت ليه ااي اتكلمت معاي
قال لي اها رايك شنووو انت.. وانا لا بجبرك ولا حا اناقشك فيه ما عاوزاهو طوالي نلغي ..
قلت ليه طيب يا ابوي انا لسة ما عرفت عنو حاجة ولا حتي اسموو
قال لي امك ما ورتك اسمو
قلت ليه انت نسبت توريها
قال لي ايوااا.. طيب اسمو ماازن مهندس معاكم في الجامعة
انا حيلي تلج وهبطت والله وفتحت عيوني وخشمي وشهقت شهقة كبيييير .. مااااااااااااااازن 😨😨😨
ابوي : بسم الله مالك في شنوو 😕
انا من صدمتي بقيت ما مركزة مع ابووي ولا قادرة ارد عليه بس فرد سكتة لحد ما وصلني الجامعة ..
بس انا اول شي بفكر في صحبتي هيا البتحبوو .. كيف احكي ليها 😢.. ما بقددر...
مشيت ليهم في القاعة سلمت عليهم وبقيت سااكتة ودي تقريبا اول مرة تحصل .. مستحيل تعدي دقيقة وانا ما افتح خشمي فيها 😂
هم استغربو فيني هيا قالت لي مالك يابت سااكتة الليلة في شنووو مااااك طبيعية ..
قلت ليها ماف شي والله سااااي بس زهج وملل ومافي جديد ولا موضوع .. 😐
وريف : اها غسان خبرو شنو ما تكوني اتشكلتي معاهو صارة وشك كدة ..
انا من قالت لي غسان .. اتذكرت انو غسان كمان صاحبوو 😥
الكن المشكلة انو هو قدر يصل لي ابوي كيف .. معقول تكون هيا ادتو رقم ابوي ولا حاجة.. 😨 مافي زول عارف رقم ابوي غير صحباتي .. مية فكرة جات في بالي المحاضرة دكتورها جا وطلع وانا ولا بالي فيها ولا سمعت حرف .. لما انتهت ..
قلت امشي لي غسان في اللحظة دي كانت معاهو مرووج عاوزين يجهزو الفطور هم ومازن عشان يفطرو ..
مروج : غسان انا نسيت العيش حا امش اجيبو وارجع
غسان لالا خليك معقولة بمش اجيبو وارجع
مروج : تمام تسلم ياخ 😊..
غسان بعد مشا منهم مروج صلحت قعدتا وقبلت ع مازن ..
مروج : اها يا مازن بشر اتصلت ولا لسة
مازن : ااي اتصلت علي عمي مصطفي امس .. قال لازم يشوف رايها اول .. لو وافقت انا حا اكلم ناس البيت ..
مروج : تمام 😍😍 مبرووك مقدماً..
مازن : الله يبارك فيك بس احتمال ما توافق هي لسة ما متأكدين حاليا واقفين علي ردها هي ..
مرووج : لالا ان شاءالله حا توافق قول خير انت بس .
مازن : ان شاءالله ..
غسان مشا جاب العيس في اثناء ما جاي راجع لاقيتووو..
غسان : الليلة معانا بهنا .. كيفكم وريف وهيا
الاتنين : تمااام الحمدلله
قلت ليه ااي والله جيت قلت اشوفك ..
قال لي خير ما فعلتي تفطرو معانا.. وما عايز اااي احتجاج
انا : احنا بنفطر والله ما مشكلة مرة تانية ..
غسان : لا.. ما عاوز كلام كتير امشو قدامي يلا
وريف : والله يا غسان ما عاوزين نتقل عليكم انتو فطوركم علي قدركم يعني ..
غسان : وريف عاوزاني قطع ليك لسانك ولا شنوو.. 😒
وريف : 😄😄.. طيب يا بنات تعالو نفطر
هيا : يلا طيب
غسان : 😂😂 ااي خليكم كدة اسمعو الكلام ياخ .
طبعا انا سااكتة من مشينا لحد ما وصلنا المبني غسان بعاين لي مركز معاي .. وفي عيونو السؤال مالك الليلة ؟ بس ما بقدر يسأل قدام روفة وهيا..
وصلنا المبني من دخلت عيني وقعت ع مازن بتونس مع مروج ويضحكو طوالي نزلت راسي ع الارض وقربت اتراجع بس غسان كان وقف معاي وريف وهيا اتقدموو..
غسان : حنين ... مالك الليلة في شنوو
انا : مافي شي والله يا غسان بس انا بحب البنت دي ..
غسان : قصدك مرووج ..
انا : ااي ياها 😐 بس اعفيني من الفطور
غسان : ولا كلمة .. حا تفطري معانا عادي..
هيا وريف سلمو ع مروج ومازن هيا قعدت جمب مازن ومروج هي في نصهم 😂.. وبالجهة التانية كانت قاعدة وريف .. مازن انتبه لي انا جاية مع غسان بس بقي بعاين لي وانا اصلا ما رفعت راسي عاينت ليه .. قعدت جمب وريف بالله السلام نسيت اسلم ولا سلمت طوالي قعدت جابو الفطور اول لقمة وابت تتبلع لي زي الناس..
مازن زااتو مركز معاي شديد .. ما متعلم آداب الاكل خااالص 😒..
مروج كانت حا تبلعما كلنا بصحون الاكل من شدة ما زعلانة وحا عاوزة تطرشق بس كتمتا قدام غسان
المهم غسان قال شبع انا بي ورااهو اصلا كانت لقمة غلبني اتنيها مازن انتبه لينا انا وغسان بنتونس مع بعض كالعادة بقي مركز قام جا هو يغسل يديه .. وجا وقف ..
مازن : كيفك يا حنين ..
انا : تمام 😒...
مازن : الحمدلله
انا : غسان انا همشي بعد كدة يلا .. 😊
غسان : تمام يلا ..
مازن بقى يعاين لي غسان بحدرة ومعاها استغراب معقول لي درجة اودع غسان اول حتي امشي الموضوع بقي حايط في راس مازن وبدا يشك انو
في حاجة ..
بس تاني طلعنا مشينا البيت انا متوترة عيني طالعة فكرت احكي لي اخوااتي عن الحاصل احتمال يقدرو يساعدوني بالذات ولاء..
جيت لقيتهم في الغرفة وامي قالو طلعت كد حا اقدر احكي ليهم بمزاااج فعلا حكيت ليهم القصة كلها من اولها لي تاريخ اللحظة دي .. قلت اها رايكم شنو انتو اكلم غسان ولا كيف
ولاء قالت لي لا ما تكلمي كدة بتخربي علاقتهم سوا وبتسببي مشااكل..
قلت ليها اها طيب لو عرف من غيري ما حا يزعل مني انا .. في النهاية هي المشكلة هتحصل هتحصل .. لو عرف انو مازن جا اتقدم لي..
بقينا متحيرين وقاعدين جا ابوي المساء سألني اها رايك شنو في العريس الجا دة قلت ليه والله يا ابوي انا ماعاوزة اسي.. عرس .. ما ناقشني اصلا قال لي خلاص تمام خير ..
مشيت غرفة تانية قلت اتصل علي غسان لقيت رقمو مشغول .. المهم قلت انتظر برجع
- يلا غسان مشغولة مع مروج اتصلت عليه ومانو بتونسو المهم قالت ليه الليلة صحبتك ولا سلمت علينا 😒
قال ليها صحبتي منوو
قالت ليه صحبتك الكنت قاعد جمبها لا مدت يدها ولا كلام ساي ما قالت سلام ..
الجزء 13
مروج : 😄😄 انا قصدي يعني التقول كأني قاعدة جمب خطيبها ما سلمت علي ..
غسان : ااهااا .. اها يلا يا مروج لي بكرة ان شاءالله ..
مروج : خلاص تمام "مع اني حاسة انك اختصرتني عشان تتكلم معاها 😒😒"
قفل منها الخط وطواااالي اتصل علي من شفت المكالمة قعدت اتبسم .. ياااإاأخ بس تقول سر ابتسامتي الزول دة 😍..
الوووو
غسان : كيفك ..
قلت ليه تماااااااااام مالك الليلة اتأخرت علي كدة 😒 اتصلت عليك كنت مشغول
قال لي فعلا والله كنت بتكلم مع مروج بس اختصرتها واتصلت عليك ..
" حسيت بيه صريح معاااي شديد ... صرااحتووو دي ما بتخليني ازعل منو رغم اني التضايقت من انو كان بتكلم مع مروج بس انا واثقة منو 😍😍 لكن انا كيف احكي ليه عن مازن 😔.. "
غسان : حنين ؟ مالك شردتي وين
قلت ليه ماف شي ما سرحت بس..
قال لي فشنو الليلة حاسي من الصباح ما طبيعية ..
قلت ليه ابدا انت عارف بس صاحبتك دي ما بحبها انا وكدة
قال لي ااي عشان كدة ما سلمتي عليها 😂
قلت ليه 😫😫😒😒😒 لحقت تحكي ليك 😒👊.. حتي مازن نسيت اسلم عليه .
قال لي ياخ معقول 😕 بالك كان وين ...
قلت ليه باالي كان معااك 😊😊
بالله سكت 5 دقايق انا قلت امكن غمر ولا حاجة 😂😂..
يلا بعد ونسة دامت ساعة قفلت منو مبسوطة ونمت مطمنة انو مازن ابوي ما هيوافق عليه 😍.. بس يا بسطة ما تمت
قمت الصبااح .. مشيت الجامعة دخلت محاااضرتي عادي مبسوطة .. لما انا في المحاضرة .. غسان كان واقف مع المهندسين .. جمبو مازن قام ابوي اتصل عليه
قال ليه سلام عليكم
مازن : وعليكم السلام عمي..
ابوي : الحمدلله .. بس والله سألت البنت وقالت ما بتفكر في العرس عاوزة تكمل جامعتها وانا معاها في ااي قرار ما ناقشتها ولا اتكلمت معاها..
مازن : ما مشكلة يا عمي ... بس لو فكرت او غيرت رأيها في ااي لحظة بس انا اتصل علي ..
ابوي : والله ياخ ان شاءالله الموضوع في النهاية قسمة لو القسمة ليك بتجيك ان شاءالله ..
مازن : تسلم يا عمي .. يلا مع السلامة .
غسان كان ساامع كلام مازن لأنو مازن الغبي بدل يطلع برا كان بتكلم جمبو 😒😒..
غسان : 😒😒 عاوز تخطب وما توريني .. لو ما سمعتك اسي كنت حا توريني متين
مازن : روووق رووق شوية .. حنين حا تكمل جامعتها اول ..
غسان : حنين منوو 😐..
مازن : حنين البنت الفطرت معانا امس اااي صح بتعرفها انت ..
غسان : 😳😳😳😳 "حنين 😳"
مازن : غسان ؟ مالك انت في شنوو..
غسان : ماااف حاجة بس انا طالع شوية وجاي تمام لو المهندس سأل عني قول ليه عندو مشوار مهم
مازن : تمام
غسان طلع برا المبنى مضايق شديد ما شايف قداامو بس بقي بتذكر انا ليه امس ما طبيعية ويفكر يقول ليه دست عني الموضوع .. في نفس الوقت دة صاحبوو..
انا لما طلعت من المحاضرة لقيتو واقف جمب القااعة .. 😍
ناديتوو غسان 😍
طبعا ما رد علي مشيت علي عليه دنقر راسو ع الارض
قلت ليه مالك يا غسان في شنووو 😐
قال لي في شنووو انا عاوز اسألك انت في شنو
انا طبعا قلبي بقي يضرب سووورعة خفت شديد لانو ملامح وتعابير وشو ما طبيعية .. 😐
قلت ليه في شنو ما فاهماك .. طيب قبل ماةتقول ااي شي ممكن نمشي من هنا 😐
قال لي يلا ومشا قدامي ماشي سرعة وانا طبعا عاوزة اطير ياربي في شنو 😥
فجأة وقف بدون مقدمات قال لي ليه دسيتي مني ؟
انا عرفت طوالي مازن كلمووو لساني اتربط وما عارفت اقول 😥😥..
بس قام مشا .. ولا قال ولا حرف 😥
وريف وهيا جو جارين لحقوني لقوني واقفة وبعاين وشااردة .. 😐😐
وريف : مالك في شنوو حنين
هيا : يابت عوووك بنتكلم معاك احنا
انا : 😐 انا .. لالا مافي شي 😐
وريف : كيف يعني مافي شي حنين انت قايلانا طراطير وما فاهمين حاجة 😒😒..
هيا : يا تقولي لينا يا ما اتكلم معاك تاني
انا : 😢😢 غسااان زعلان مني كلو بسبب ماازن 😔
هيا : 😨😨 مازن .. مازن مااالو ؟
انا : يااخ مازن كلم غسان انو جا اتقدم لي 😢..
طبعا انا بقيت بتكلم لا ارادايا
هيا : 😨😨😨😨 مازن اتقدم ليك ؟
هيا بقت تعاين بحقاارة كدة وسكتت مساافة ومشت خلتنا انا ووريف واقفين 😭
رجعت البيت ما شايقة قدامي وحالتي حالة بس اقرب سريرر قداامي كان بكرة الخميس ما قدرت امشي الجامعة نهاائي وريف اتصلت علي بس هيا ولا عبرتني شكلها زعلاانة شديد 😢 وانا كنت عيانة 3 يوم الخميس جمعة والسبت مرو زي السم 😢😢😢.. لا هيا ولا غسان زول اتصل علي مااافي
بس جا الاحد قمت مشيت عادي الحمدلله .. وانا في طريقي للقاعة قعدت افكر هيا زعلانة من موضوع مازن.. طيب معناها ماهي الادتو رقم بابا .. طيب منووو 😞😞 .. جاب رقم ابوي كيف .. مية سؤال جا في بالي 😐😐..
في في مبني الادارة كانو قاعدين مروج ومازن .. مازن قال لي مروج والله في سؤال في بالي وما لاقي ليه جواااب يا حنين .. اووووه اقصد مروج😊..
قالت ليه  لا عادي اسأل في شنو 😒..
قال ليها يوم الاربعاء كلمت غسان انو انا كنت حا اخطب حنين ومن يومها الزول دة ما عاجبني .
قالت ليه كلمتووو بحنين 😍😍.. مااالو يعني
في شنو 😶
قال ليها اول شي اليوم داك مشا خلاني واقف تاني كلامو بقي محدود انت ملاحظتي كدة ..
قالت ليه لاحظت ااي لكن ما ختيت في الموضوع حاجة 😏
ع العموم انت شلت من بالي هم كبيييييير 😍
قال ليها كيف ؟
قالت ليه تتذكر  البنت الكانت واقفة في طريقي ..
قال ليها حنين 😳😳؟
قالت ليه بسسس ياااها
يلا غسان لما يعرف انك ح تخطبها حا يتنازل عنها .. انت عارف غسان واخلاقو العاالية 😍..
مازن : انت هبلة ؟؟ (والله ما اهبل منك 😒) عايني ممكن يضحي ب اي شي الا بالحب ..
ولانفترض العكس اسي تفتكري انا حا اضحي بحنين عشاانو ..
مروج : لا ما انت وغسان فرق السماء والارض (تم قذف الجبهة😄)  انت ما بتعملا لكن غسان بعملا صدقني .. بعدين انا فكرت قلت لو خطتي جلت نمشي الخطة ب طوالي 😊..
مازن : انت محسساني انو احنا حا  نسرق لينا بيت خطة شنو يابت..
مروج : انت داير حنين ولا لا
مازن : دايرها .
مروج : بس خلاص اسمع كلامي البقولو ليك كويس انت حاليا تحاول تشوه صورة حنين قدام غسان اتفقنا ..
مازن : كييف 😳😳..
مروج : يعني مثلا تقول ليه البنت دي بتاعة اولاد .. او ما كويسة ااي شي فهمت ..
مازن : 😕😕😕.. اقول ليه ما كويسة وفاشلة وبتاعة اولاد ؟
بتكلمو كدة فجأة جااهم غسان ..
قال ليهم دي منو الما كويسة والفاشلة ؟ 😡😡😡😡
مازن ومروج : 😨😨😨😨😨
رايكم شنو في مازن دة 😒👊 ..
اعملووو متابعة لحسابي 😍😍
الجزء 14
الاء سامي
ماازن : غساان ؟ 😳😳
غساان : جااااااوبني انا بسأل 😡😡😡 .. غسان كان جايط شديد وبتكلم معاهم بنبرة صووت حااادة كدة ..
مروج : غسان انت مالك جايط كدة في شنو فهمنا حاجة .
غسان : انتي تسكتي نهااااائي صوتك ما اسمعووو😡😡😡.
مازن : غسااااان انا ساكت ليك من قبيل وانت تكورك فيهمنا في شنو .. مازن صوتو بدأ يعلى ..
غسان : عاااوز تفهم في شنو طيب بفهمكم انا في شنو .. غسان مشا طالع برا المبني وطلعتو دي عشان يجو وراااهو بس يعني يستدرجهم ..
اللحظة ديك انا وريف ومعانا هيا جينا الشجرة حقتنا بعد خلص اللكشر قلنا نقرا حبة يلا وريف جاتها مكالمة من الدكتور اويس مشت تتكلم وجااات مبسووووطة قالت لي اويس قال جاينا في الجامعة زياااارة 😍😍😍😍😍
كلنا فرحنا ونبسطتنا 😍 قلنا خلاص لما يجي نعزمو في ارقى كافتيريا في الجامعة ... وبقينا كلنا كل واحدة تطلع الفايض الباقي ليها من القروش .. طبعا هيا لسة كلامها معاي في حدود  😔..
بس جهزنا قروش طلعت 55 جنيه 😊 مبلغ كويس يعزمو ع ارقي حاجة كمان ...
بعد شوية بس ما دخلنا حاحاتنا كدة وقمنا علي حيلنا طالعين كان طلع غسان من المبني شكلووو مخيييف 😨 من الغضب لدرجة عاامي عيونو ..
انا 😨😨 غسااان ..
وريف قالت لي ياااهو غسان مالو ياربي
هيا : شوفوو منو طالع وراااهو 😳😳 دي مش مروج
يلا مروج كانت جارية وراهو تنادي فيه غساااان ياااا غساااان .. عليك الله اقيف اسمعني يا غساااان بعد شوية جا مازن طاالع غسان ووقف
غساان : معقووول معقول انت صاااحبي ؟ 😡😡..
مازن : 😡😡 صاحبك .. 😂😂😂..
انا اتخلعت طوالي انا وريف وهيا مشينا عليهم في 😓😓 في شنووو يا غسان 😐😐..
قال لي خليك بعيدة يا حنين .. امشي من هنا يا حنييييين .. بتكلم معاي بنبرة انا لما خفت منوو
مروج : مااازن اهدا يا ماازن اسمعني انا بحلها ماتفتح خشمك
غساان : انت لووو راااجل بالجد خلي الكلام مع البناااات وتعااال لي هنااا 😡😡
انا قلبي كان حا يطير في اللحظة دي .. بس مسكت غسان ما يدو وبقيت بقول ليه براااحة عليك الله يا غسان لا 😢 ما تعمل مشااكل عليك الله
مازن : يعني قاااايلني خااااايف منك انا جااايك 😠..
مروج مسكت يدو وديك كمان لعلاااااعة خلاص .. 😭😭 مازن اوعك يااا مازن اوعك .. مازن فلت يدها وبقا جاي ع غسان  جاااااك والبنيه 👊 جااات طااايره من غسان في وش مازن دااش وقع بعيد
مازن : قام علي حيلو بالعافية .. تووووري منو انتي م عارفني انااا منو
غسان : 😡 ي زوووول م تتكلم كتير وتعااال لي بس
تعال نعيد هندسه وشك دي
بقاااا يداااافرو بعض
لماا واحد فيهم بدا المشكله وضرب التاني ف وشو
ف اللحظه دي ابواب جهنم اتفتحت والاصحاااب بقو كانهم اعداااء .. مااااازن ضرب غسااان ف بطنووو
انا اعصابي تلفت .. بقيت بكورك غساااااان 😭😭
فجأة غسان قام علي حيلوو و رد ليهووووو ب ضربه كان حتى انو مازن رعف 😢
وريف اتصل عليها الدكتور اويس قال ليها وين انت انا جاي الباب الخلفي.. (معناها كدة حا يمر بينا رسمي 😐) قالت ليه انا واقفة قريب للباب .. (غايتو دي زيارة السواد يايمة 😂😂)
5 دقايق مافي اويس وقف التووسااان وجا جاري .. يلا اويس ما كان عارفنا احنا هنا بس هو نزل ع اساس يفكهم من بعض وخلاص اتفاجئ بينا
اويس 😳😳😳 وريف حنين هيا بتعملو في شنووو هنا ولا انتظرنا نجاوب ليه مشا فك ماازن من غسان .. ااااي مااازن من غسان 😍 .. غسان كان ماسك مازن بقوة كدة
قال ليهم  انتو ي شباب اكبر من كدا وبعدين المشاكل دي ما بيحلوووها كدااا استهدو بالله (وبقااا يهدي فيهم)
هم كل واحد يحاول يصل للتاني ااويس  يحاااجز وبعد زمن وتعب حتى بردووو شوويه ولسه بيتبادلو نظرات الغضب والكراااهيه والصداقه البيناتهم انقلبت نهااائي .. بس مروج ساقت ماازن ومشت وانا اعصابي انتهت عديل بقي مافيني حيل عشان اسأل ..
اويس : تعال يا شاب اهدأ شوية روووق المشاكل ما بتتحلى بالضرب..
غسان قعد في الشجرة اتكل عليها بقي بعاين لي وانا كنت بمسح في دموعي ..
اويس : ساق وريف بعيد..  وريف بتعملو شنو هنا انتووو 😕 .
وريف : الشاب البتقول عليه دة حبيب حنين 😐 .. والتاني بتحبو هيا 😑 بس طلع واحد واطي وما يستحق سخيييف اصلي ما حبيتو ما بتبلع لي نهااائي 😒😒
اويس : 😂😂 رووقي روقي شوية ..
- هيا خلاص نظرتها لمازن اتغيرت تمااااااما وجاتني  ..
قالت لي حنين .. 😢 انا آسفة بالجد
قلت ليها لا ابدا ما تعتزري ما عملتي شي عشان تعتزري
قالت لي انت الماعملتي شي عشان انا ازعل منك 😢
قلت ليها يابت قشي دموعك وما تفضحينا قداام اويس 😂..
هيا مشت تغسل وشها انا قعدت قصاد غساان ..
قلت ليه في شنوو يا غساان 😐
قال لي ماف شي بس اكتشفت انو الاتنين ديل مااا ..
قطع كلاموو .. كنت ماشي عليهم بس فتحت الباب لقيتهم بتكلمو.. غسان كان سمع كلامهم من الاول للآخر وحكاهو لي  ..
قلت ليه : طيب ما علينا بالبقولو دي آخر مرة تتجادل معاهم كدة 😢
قال لي بأبتسامتو السمممحة ديك 😍 حاااا
اضر حبيبتي .
اويس : غسااان
غسان : يا مرحب .. تسلم والله يا..
اويس : اويس .. العفوو يااخ ..
غساان : لو ما جيت في اللحظة دي الله اعلم كنت كتلتو الزول دة 😔
اويس : حنين محظوظة شديد .. 😊
غسان : 😊 ما اتعرفت بيك ..
اويس : اويس نور الدين.. دكتور نفسي... وزوج وريف المستقبلي وداها ليك حلات نظرة ومعاها بسمة... 😍
انا وهيا شهقنا 😂😂😂..
غسان : ماشاءالله تبارك الله ربنا يتم ليكم علي خير ..
كلنا اميييين 😍😍..
قبلنا ع وريف لقيناها مفتحة عيونها زي قعر الكباية لسة مصدوومة 😂😂😂..
غسان وايس مشو جابو 4 جحارة كبار علي الحجر القاعد اصلا وبقعد فيه انا.. قعدنا كلنا نتونس وغسان شال رقم اويس..
وان شاءالله هيبقو احلا اصحاب.. 😍..
رايكم في غساان واويس 😍😍😍.
اعملو لي متابعة 😍
الجزء 15
غسان : والله يا دكتور اويس جد يعني اتشرفت بمعرفتك ..
اويس : الشرف لي والله بس مافي داعي للرسميات دي اويس احلي 😍 بدون دكتور..
غسان : تسلم يا حبيب.. 😊
هيا : اويس معناها شنو يا اويس
اويس : معناها هو اصلا تصغير لي اوس ومعناها صغير الذئب .. من الاسماء العربية القديمة
غسان : والناادرة كمان ..
اويس : بالضبط..
قمنا كلنا مشينا ..
غسان قال لي نمشي نخلي اويس وريف ما ممكن نكون قاعدين في حلقهم كدة 😒..
قلت ليه خلاص تمام يلا ..
هيا بقت واقفة شالت شنطلها وكانت ماشة بأتجاه غسان ناداها هيا
قلت ليه ايوة يا غسان
قال ليها تعالي هنا ماشة وين 😑
قالت ليه والله ما حبيت ازعجكم 😄😄 قلت اخير ..
غسان : 😒😒 تاني عيدي كلامك دة عشان اعلقك في الشجرة دي هنا ... بلا ازعجكم بلا بتاع اتحركي قدامي 😒😒
هيا : 😄😄 طيب مشيت لكن اوعك تزهج مني اها قاعدة ليكم كدة بس 😊..
انا : 😂😂😂.. "احي انا من ظرافتو 😍"
مشينا ع الاكلية انا ومبتسم الجامعة كلها شايفة ابتسامتي 😍.. هيا فجأة نطت لما طيرت قلبي ..
قالت لي الجدوووول نزل 😨
قلت ليها جدول شنو يابت 😕
قالت لي جدول الامتحان 😐😐 شوفيه
مشينا عاينا لقينا فعلا متحان المدتيرم الجدول نزل السبت الجاي اول مادة 😥😥
غسان طبعا شمتان فينا قال لينا جدولكم نزل 😊..
قلت ليه اااي نزل 😓 والله ولا كلمة ما قريت للان 😥
قال لي ماهو انت اصلا فاشلة دراسيا انا من يوم عرفتك للان حصلت ليك كم مصيبة مرة طاردنك ومرة تكتبي سمنارك اخر زول وتاني شي لما يكتبوك بحث براك دون الطلاب 😒 ياتو يوم كنتي قاعدة تقري ..
قلت ليه ما للدرجة دي انا بقرا ااي لكن قصدي مافي مادة خلصتها 😒..
قال لي طيب دة ما موضوع جيبي شيتاتكم و اقعدو انتي وهيا ومعاكم وريف واقرو انا بتابع معااكم ..😊..
هيا : خلاص تمام 😊😊..
فعلا سمعنا كلامو ومسكنا مادة مادة اصلا هم 6 مواد كل يوم نخلص مادة وغسان يجينا بعد شغلوو يقعد يسمع لينا 😂😂 واحد واحد .. قضينا ايام حلوة خلاص 😍😍
جات الامتحانات 😍😍 غسان واويس الاتنين كانو متابعين معانا 😍😍 واحد بنتظرنا قدام القاعة والتاني بالتلفون ..
والحمدلله كل الامتحانات ظبطت وكان اخر امتحان يوم الخميس غسان قال لينا عازمكم .. 😍😍
غسان : حمدلله علي السلامة
انا : الله يسلمك يارب 😍..
غسان : اها الليلة عازمكم .. تعالو نمشي الكافتيريا جمب الجامعة دي..
هيا : خلاص تمام 😊😊..
طلعنا مروج شافتنا واحنا ما انتبهنا ليها وخلاص بدت تغلي تغلي ..
مروج : البنت دي اتا بكرها والله 😠😠..
مروة : بنت منو 😐
مروج : البنت الاسمها حنين دي ..
مروة : مروج انت لسة جارية ورا الزول دة 😓 انا قلت ليك الحب من طرف واحد غير وجع الراس ما بجيب حاجة صدقيني..
مروج : 😡 مروة قفلي خشمك انا ماناقصاك .. قبلت لقت مازن وراها ..
مروة : انا بخاف عليك يا مروج في النهاية انت اختي الكبيرة  😓..
مازن : م بتقدري تمشي خطوه واحده من دوني
قالت لي : كويس انك عارف نفسك جزمه 😒👊.
مازن : 😒😒😒 لا انا جادي والله ...
قالت ليه انا كمان جادة 😒 ما بتعرف تتصرف جبت ليك رقم ابوها لحد عندك بس انت الحمدلله .. وما تقول لي غسان وماغسان انا غسان دة قنعت منووو بس هي انا انا شميتا خلااص ..
مازن : ابوها من نوع الناس العندهم راي بتهم اهم شي اعمل شنو انا اجبروو
مروج : 😳😳😳 تجبرووو 😨 جاتني فكررررررررة 💡😍..
مازن : فكرة شنو يابت
مروج : انت ماااالك بس خلي الموضوع علي 😍..
احنا مشينا الكافتيريا شربنا عصير واتونسنا وطلعنا اتجهت ع البيت رقدت نمت 😊 لي اسبوعين ما ضقت طعم النوم .. 😍 ..
قمت قبل المغرب اخدت دوش وصليت ابوي جا مع المغرب عملنا شاي وقعدنا في لمتنا الحلووة ديك اشتقت ليها 😍 لي 15 يوم ما قعدتها بنتونس ونضحك وعد جابت لي ابوي قالت ليه تلفون بيضرب .. ابوي طلع برا يتكلم
الووو
- كيفك يا استاذ مصطفى
قال : الحمدلله والله مرحب بيك منو معاي
- زميلة مع حنين في الجامعة
قال ليها : مرحب بيك عاوزة حنين
- قالت ليه لا ما عاوزاها عاوزاك انت احكي ليك عمايلها
قال ليها : قلتي شنوو؟؟ 😕
- قالت ليه : بنتك يا استاذ بسببها ولدين كانو حا يكتلو بعض في الجامعة اتشاكلو واتضاربو واحد منهم اتأذى شديد وكلو بسبب بنتك
قال ليها : لو سمحتي انا بنتي بنت محترمة وربيتها احسن تربية ما اسمح ليك 😠😠
- قالت ليه يا عموو انت اسألها ما بتخسر شي لكن الزولة دي خلت الولدين الاتنين يجرو ورااها لما اتشبكو سوا .. وواحد منهم بكون اخوي 😏
ابوي قفل في وشها الخط جا داخل الغرفة وشو ما بتفسر خبط الباب شديد .. وابوي من نوع الاباء لما يكون في زول غلطان ما بتناقش معاهو قدام الناس .. بناديك براااك في غرفة فاضية ويتناقش معاك..
بس جا قال لي يا حنييين 😡 الحقيني سرييع في الغرف ديك ..
انا قلبي طار من مخلو امشي وارجف واقرا ياربي في شنو 😥..
مشيت دخلت الغرفة جسمي تلج عديل لقيت ابوي قاعد وخاتي يدو في راسو في جبهتو
كدة ..
قالت ليه نعم يا بابا في شنو
قال لي يا حنين انا عارف انك صريحة معاي وما علمتك الكذب .. بس سؤالي ليك في ولدين قبل كدة اتشاكلو بسببك 😠
انا لما سمعت السؤال جاني هبوط وبقيت برجف وزيادة حيلي ماشالني ..
قال لي : جااااااوبييي .
انا اتخلعت هيييق 😳😳..
اا ااااي ااااي يا ابوي 😢😢 ..
فجأة ابوي بقي يعاين لي شديد وبدا يكورك فيني 😭😭😭
اعملو لي متابعة 😍

ابوي بقي يكوريك فيني شديد خلاص وانا منزلة راسي ع الارض بس 😢 كان بقول لي انا واااثق منك ربيتك احسن تربية ودخلتك الجامعة عشان ترفعي لي راسي .. تقوم واحدة تجي تشكي لي منك وتعيرني انا في تربيتي لي بناتي .. وصوتو كل مرة ماشي زايد .. امي جات جارية واخواتي جو وقفو جمب الباب ..
امي قالت ليه في شنو مالك ياراجل بتكورك في البنت برااحة اهدأ وفهمنا الحاصل شنوو.. انا طبعا منهارة وختيت يدي في راسي ودموعي بدو ينزلو وخفت خوف ..
المهم ابوي قال لي امي اهدا شنو يا مدام شوفي بنتك المحترمة عملت شنو في الجامعة ..
قالت ليه مالها عملت شنووو
قال ليها البنت بسببها كانو ولدين حا يقتلو بعض.. موقعاهم الاتنين لما اتشبكو سوا واتشااكلو دي آخر تربيتك .. اهاااا 😡😡 .. ما قلت ليك وصيتك الشباب ديل ما كويسين اها بلعبو ببنات الناس و بخلوهم عكس الريح
انا : بس يا ابوي انا ما وقعت ولدين..
قاطعني قال لي اسكتي .. 😡😡 اتشكلوو لي شنو حبا في الضرب يعني.. من هنا وطالع تلفونات مافي اسبوووع كاااامل  انا ملاحظ ليك كل يوم بتتكلمي بقول ما مشكلة زميلتها او زميلها لكن تاني خلاص تحرم عليك التلفونات .. اخر الزمن بتي تجي توطي رااسي قدام الناس 😡
انا : ابووي عليك الله 😢..
وتاني طلعات مافي من البيت والجامعة دي اسبوع محرومة منها ..
وطلع خلاني ببكي 😭😭😭
مشا زعلان زعل شديد بس لحظة زعل عمل مكالمة والمكالمة دي كانت ح تنهي علاقتي بغسان للأبد 😥..
ابوي : الووو كيفك يا مازن
مازن : الحمدلله بخير يا عمي
ابوي : الحمدلله ان شاءالله دايما .. البنت الليلة ما بعرف مالها جات قالت لي انا موافقة علي العريس
مازن : 😨😨😨😨 حنين وافقت ..
ابوي : اااي وافقت ع العرس لو لسة علي كلامك تعال الجمعة الجاية دي ..
مازن : تمام ان شاءالله يا عمي 😍
ماازن بقي واقف مدهووش وما عرف يحكي ولا كلمة معقول حنين وافقت 😳😳..
ابوي بعد مكالمتو جا قال لي يابت انا وافقت ع العريس الجاك داااك وما عاووز ااي نقاش في الموضوع ديل الناس الصح والجادين بجو بالباب ما بلعبو ببنات الناس
انا : 😨😨😨😨😨 وافقت علي مازن .. طوالي غمرت غمرت عديييل ما وعيت الا انا في المستشفي ومركبين لي دربات..
غسان يتصل وانا طبعا مابرد لما التلفون قفل كهربة  بدا يقلق وجا تاني يوم لي ناس وريف سألهم مني قالو ليه والله احنا ذاتنا ماعارفين عنهاا ااي خبر .. ومقلقين عليها والله..
بس عدا يومين وطلعونا انا لا اكل لا شراب وتلفوني قافلنو مني لمدة اسبوع ما عارفة اصل لي ااي زول 😭😭😭..
وانا بزعلتني حرف واحد ما كان عندي نفس انطقو وخلاص اتختيت امام الامر الواقع وصحي في النهاية القصة قسمة ونصيب واكتر زول بتخافي منو دة هو البجيك لكن البتتمني دة الا بالمعجزات..
وبالجهة التانية غسان وصحباتي كانو قاعدين علي نار معقولة المهم قررو يجوني زيارة.. فعلا جوني في البيت ..
هيا : وينك يابت مالك ان شاءالله خير قلقتي بينا 😞😞😞
انا : 😔 ( انا بس كنت ساكتة وخمشي علي )
وريف : مالك يا حنين في شنووو 😢
ما قدرت اتكلم نهاااائي 😢.. بس والعبرة خانقاني 😥
قامو مشو ما مطمنين علي .. وريف حكت لي اويس عني وقالت ليه حالتها ما طبيعية نهاائي قال ليها خلاص يوم نمشي نشوفها مالها .. وبالنسبة لي غسان ما عارف شي زعل شديد افتكر انا خلاص بعدت منو بدون مقدمات
انا لي 5 يوم حالتي بقت مستعصية شديد وفوق لي دة كلو ابوي ما بتكلم معاي مقاطعني شديد 😢😢..
وشايفاهو هو كمان زعلان ومن اليوم داك ما اكل في الصينية مع الناس .. بس قلت خلاص .. مافي داعي ازعلوو كدة .. لقيتو قاعد براهو جيت قعدت جمبو
قلت ليه بابا 😓..
ما رد علي وكأنو ما سامعني .. بس انا بقيت بواصل في الكلام .. بابا حبيبي 😢 عليك الله ما تقاطعني كدة انا عندي منو غيرك في الدنيا دي يا بابا عشان ما تتكلم معاي 😢
قال لي طيب انت ليه تغلطي.. انا عاوز مصلحتك في النهاية مافي اب ما برضى الخير لي بتو والزول دة وصل البيت وانا اديتو كلمة.. ومافي ااي ترااجع
قلت ليه يا ابوي انا ماجيت عشان اقول ليك اتراجع يا ابوي انا مستعدة اعمل ااي شي بتقولو موافقة علي العريس بس ما تقاطعني يا ابوي 😢😢..
قال لي خلاص ما زعلان وطوالي جريت لي ابوي ضميتو شديييييييد 😍😍😍..
وما صدقت انو رجع صاالحني يادوبي حسيت بالامل 😍😍😍...
المهم انا خلاص اديت كلمتي 😔😔 امري لله الواحد دايما يرضي بالمقسومة ليه ..
بس صحباتي تاني جوني في البيت يوم الجمعة 😍.. لقوني كويسة علي الاقل بتكلم
قالو لي اها يابت في شنو مالك قلقتي بينا والله المرة الفاتت فجأة كدة كر علي سحروك وما عارف شنو
قلت ليهم استهدو بالله ماف زول سحرني 😔
هيا قالت لي اها طيب مالك في شنو احكي لينا
قلت ليها والله بس مازن اتقدم لي وانا وافقت 😔😔
وريف : بتشرب في البارد عشرقت لما طلع من نخرتها والله وبقت تقحقح ولحقناها ب موية انا خفت ع البت وهيا شبه طرشت في اللحظة ديك بس بقت واقفة زي الصن
م ..
وريف : قالت لي انت جادة يابت 😨.
قلت ليها ااي جاادة بس ياريت ما تجيبو لي غسان سيرة مازن بنقول ليه اي اسم تاني بس ما مازن تمام
هيا : يلا يا وريف دي لاصحبتنا البنعرفها ولا شي .. عن اذنك احنا ماشين وعرسك ما جايين
انا : هيا جد انا حاليا نفسياتي تعبااااانة شديد عليك الله ما تزيديها علي 😢.. بس اعملو القلت ليكم عليه دة بس .. وريف وهيا قعدو معاي قالو حا يبيتو
بس جا المغرب مازن جاب اهلو وجو 😭😭
اعملو لي متابعة.. 😍

الباب خبط انا اعصابي باظت 😥 مشو فتحو طلعت مرت الجيراان جايانا زيارة ساي 😐..
انا خلاص ا كضمت بقيت ما قادرة اتكلم توتري زااد بس بقيت بدعي يارب ما يجو ياارب تحصل حاجة تمنعهم وخلاص وصلت مرحلة بقيت ما شايفة القدااامي ولا ساااامعة ااااي حاااجة
ابوي اتصل بمازن قال اها يا مازن ما تكونو تهتو
مازن قال ليه والله ياعمي  لسة ما طلعنا من البيت
ابوي قال ليه خلاص لما تقربو تلفون انا بطلع ليكم ..
قفل الخط .. قالو لسة ما طلعو من البيت
(ان شاءالله ما يكلعو زااات  😒😐)
بس يلا هيا وريف كاانو قاعدين معاي
وريف قالت  لي ماشين المطبخ يلا يا هيا
.. غفلوني مشو بهناك اتصلو ع اويس ...
وريف :  الووو
اويس : اهلين وريف
وريف : حنين يا اويس حا تنخطب لي مازن 😓
اويس : مازن منوو 😳
وريف : ماااازن يااخ الاتشاكل مع غسااان .
اويس : غسااان  اهااا ااي اتزكرتو مازن
وريف : بنت اتصلت علي ابوها وحكت ليهم الشكلة ابوها جبرها علي مازن يا اويس
اويس : 😳😳😳 لا يااخ
وريف : غساااان سريييع ..
اويس : غساان
امي جاتهم في في الغرفة قفلو التلفون سريييع ما وضحوو ااي حاجة لي اويس ..
المهم اويس نوع (اللبيب من الاشارة يفهم 😍) طوالي نزل ساق التوسااان حقتو واتصل علي غسااان ..
يلا غسان كان زعلاان شديد لا بياكل لا بيشرب ولا ااي شى .. حتي انو كان ما برد ع اي تلفون جااهو لانو وريف وهيا حاولو يتصلو عليه كذا مرة مافي رد ..
المهم غسان لما شاف رقم اويس رد عليه
اويس : غسااان انا جايك في البيت اطلع لي سريييييع
غسان : تمام .. 😔
غسان وقف لي اويس بداية الشارع ومستنيه
بالنسبة لينا مستنين الضيوف الفقر ديل ما جو الساعة 9 جات وهم ما جو امي شايفة حالتي وهي كمان بقت تدعي معااي يارب ما يحو يارب ما يجو .. 😂😂😂
مازن اتصل علي ابوي
الووو
مازن : قال ليه ااي يا عمي والله بعتزر بعتزر شديد
ابوي : ليه في شنو خير ان شاءالله
مازن :  حبوبتي تعبت مودنها المستشفى عندها ازمة والله وفجأة نفسها كتم
ابوي : ربنا يكتب سلامتها يارب وتقوم ليكم بالسلامة خلاص ما مشكلو تاني الا الجمعة الجاية
مازن : خير يا عمي ما مشكلة ..
ابوي قال لينا مازن حبوبتو عيت مودنها المستشفي .. انا فرحت فرح يا سلاااااام 😍😍  الحمدلله انا قعدت انطط وارقص براااي 😂😂😂 😍😍 حسيت بالامل والله 😍😍..  وريف وهيا كانو برقصو وبنكطو معاي ومعانا اختي وعد 😂😂 ..
هيا : يا بت اصبري علي مستحيل نخليك تتدبسي مع دة 😉😉
قلت ليها حا تعملو شنو يا مجانين انتو 😞😞
وريف قالت لي خليها علينا بس انت ما عليك الا انك توضحي لي ابوك الحقيقة كويس .. ومااالو احكي ليه القصة كلها الزولة دي حااقدة عليك واتفقت مع مازن
انا : ما جادة 😑
هيا : ااي اسمعي كلامنا بس عليك الله حتي قصة غسان احكيها ليه ااسي ابوك بعمل كدة عشان ما واضحة ليه الصورة فهمتي انتي قومي وضحيها ليه لو عاوزة اي مساعدة احنا قاعدين
انا : 😢😢😢 بالجد انتو الصحبات الذبدة 😍😍
وريف رسلت لي اويس رسالة انهم ما جاين
اويس وصل لعند غسان لقاهو حالتو مستعصية لي درجة ما عرفو زااتوو
اويس : غساان معقول
غسان : مرحب بيك اويس اتفضل 😔 غسان بتكلم بدون نفس
اويس : انا ما جاي عشان اتفضل .. جاي عشان اقول ليك حنين دي انت بتحبها ولا لا
غسان : كيف ما بحبها حنين دنيتي.. وحا احبها لأخر يوم في حياتي . ❤
اويس : طيب مستني شنو خليك زول جادي وامشي ليها ..
غسان : 😳😳😳
اويس : مازن قرررب يسبقك ويمشي ليها في زول حكي لي ابوها بالشكلة حقتكم .. وابوها زعلان وافق علي مازن
غسان : 😡😡😡😡😡 ابداااااااااااأ مستحيل (انفعل شديد)
اويس : اهدأ اهدأ هم ما جاين الليلة ولا الاسبوع دة يعني انت عندك وقت .. وقع ليك 😐..
حنين انقطعت منك ابوها عاقبها لمدة اسبوع تلفونها شالو منها ..
غساان : كلو بسبب الاتنين ديل 😡😡. كلووووووو بسببببهم
غسان بقي جاااايط شديد
اويس : بقي يهدي فيه -  غساااااان الكواريك و العصبية ما بتحل المشاكل اضبط اعصاابك .. ابوها خلي علي انا بمشي اوضح ليه اوضح ليه الحاااصل كلووو ..
غسان واويس اتفقو علي حاجات كتيرة .. المهم مشى علي كدة
انا تاني يوم الصباح يوم السبت هيا وريف لسة ما مشو  لقيت ابوي قااعد برااهوو قعدت جمبووو..
قلت ليه بابا
قال لي ايوة
قلت ليه يا ابوي انت ما سألتني يا ابوي من الحااصل 😥 ليه.. ابوي معقول للدرجة دي بقيت ما واثق مني
قال لي وااثق منك بس زعلتني البنت الاتصلت ديك كان كلامها واضح... انت ما ربيت بناتك كويس ..
قلت ليه يا ابوي انا مستحيل اعمل حاجة تخليك تنزل رااسك في الارض يا ابوي .. 😐
قال لي طيب احكي لي القصة اها الحاصل شنو
قلت ليه يا ابوي الولدين الاتشكلو اسمهم غساان وو و
قال لي و منوو 😑
قلت ليه غسان ومازن 😔 ياهو العريس ذااتوو
ابوي صلح قعدتو وبدا عليه الاستغراب قال لي كيف ..
قلت ليه البنت الاتصلت عليك دي واحدة حاقدة شديد عندها ضد معااي ومتفقين هي ومازن
علي يا ابوي 😢
ابوي : 😡😡 مافي واحد يتجرأ يلمس شعرة من شعرك ديل منووووو ديل 😡😡
انا من شدة انفعال ابوي لما نطيت.. 😳😳

قلت ليه يا بابا هي القصة كلها عن غسان انا دايرني وانا دايراهووو...
قال لي انا رسلتك الجامعة دي عشان تقري ولا عشان تحبي يابت 😒😒😒..
قلت ليه خليني اخلص الموضوع اول 😄 وبعدين بنتفاهم في موضوع الحب دة ..
قال لي اها تمي ..
قلت ليه البنت دي بتحب غسان وهو ما معبرها فبقت تحقد علي انا ومازن دة انا بكرهوو شدييييد 😔 ما بتبلع لي لما عرف انو غسان دايرني .. اتفقو سوا 😐
ابوي فجأة قام علي حيلو انا كنت هطير من محلي 😳😳 ..
قال لي والله مازن دة ما يصل البيت .. والاسمو غسان دة اصلا لو زول جادي كان جا انت الاتين تبعدي منهم
انا فرحت شدييييد 😍😍😍😍 يا سلااااااام من فرحتي لما عيوووووووني دمعووو مشيت لي ابوي حضتنو شديد بستو يمين وشمااال
انا : بحبببببببببك يا بابا 😍😍😍😍
ابوي ضماني عليه باسني من رااسي وقال لي ربنا يحفظك يا بتي 😊😊
اما مبسوووطة شديد عشان ما حا اتزوج مااااازن 😍😍😍 احلي فرحة في حياتي عقباااال تجي الفرحة الاكبؤ وكون لي غسااان .. صحباتي وانا وكلنا حتي امي بقت ترقص معانى 😂😂😂..
هيا : ما قلنا ليك ابووك زول عسل خلاص .. 😍😍
انا : 😂😂😂😂 ااي براااحة الحاجة ما تغير بتطردنا دلنا في ابوي ولا بتهظر ..
هيا : 😂😂 ربنا يخليهم ليك يارب ..
وريف : جد مبسسسسسسسووووطة انا اها بالنسبة لي غسسان 😳
انا :  ااااااااي صااااح 😐 قال لي ابعدي منهم الاتنين 😥
هيا : يابت روووووووقي زي ما دي اتخلت ديك بتتحلى ان شاءالله 😉😉 ماتشيلي هم ..
انا : ان شاءالله 😍❤ بقيت بثق في كلامكم والله 😂
وريف : ماكنتي بتثقي فينا ولا شنو 😒😒
انا : 😂😂😂 ربنا يحليكم لي واخدمكم في اعراسكم ياارب .. انت مع اويس وانت يا هيا ربنا يديك ولد الحلال التستاهلي والبستاهلك ..
هيا وريف : اميييييييييييين 😍😍..
احنا حا نمشي بعد كدة .
انا : عليكم الله بيتو معااي الليلة عليكم الله نمشي كلنا الجامعة من هناك كل واحدة تمشي 😍😍
وريف : قالت لي يابت اهالينا قلنا ليهم بنجي الليلة ..
انا : هاك دي التلفون اتصلي ب اهلك كلميهم وانتي كمان يا هيا
هيا : خلاص تماام ما عندك مشكلة ..
وريف وهيا اتصلو علي اهاليهم وحنسوهم يقعدو معاي اليوم دة .. وبالجد مبسوووطة شديد 😍😍..
فجأة اتذكرت غساااااااان 😍 اشتقت ليه ياااخ طولت ما اتكلمت معاااهو .. 😄
هيا : فعلا والله غسان العسل المز
انا : والله ولا بتفاهم معاك 😒 عسل في عينك
هيا : 😂😂 لا البنت ولا امها دة شنو يا اخواني ..
وريف : انت ذاتك ما بتتكلمي في الحساس مالك...
هيا : اها خلاص اويس كيف 😍
وريف : لالا دي منطقة خطرة ما تجي بجمبها
انا : غسااان ما اظن يتكلم معاي تاني 😞..
هيا : ليه مالو ما يتكلم معاك تاني هو لاقي ولا لاقي 😒
انا : ما كدة بس انا لي اسبوع ما برد عليه وقافلة تلفوني معقولة تاني يتكلم معاي 😔
بهناك غسان قرر يمشي زيارة لي اويس في البيت .. اويس كمان اهلو الكرم والجود عملوو  ياداااك الغدا صفرة غسان ما اظن اكل زيها قبل كدة 😂😂 وبعدها حابو الشاي ومسكو ليك لي بعد المغرب جابو الشاي وعملو ليهم كيكك انوااع يدوك احساس انو جاااي يخطب بيتهم 😂.. اهلو زاااتو اتميفو لي غساان شديد لقوهو زول محترم وزول شايل حيلو وعااقل .. وظريف 😍..
بعد الحاجات دي كلها حتي طلعو برا البيت لقو فرصة ما بعض .
اويس : نورت البيت الليلة والله
غساان : تسلم والله دة نورك العاكس ..
وهم مع بعض انا اتصلت ع غسان 😍 .. غسان طلع التلفون لقاهو "حنيني 😍" ابتسم باتسامة خفيفة كدة 😍 ورجع دخلوو 😒
ولا رد علي التلفون الواطي 😒..
اويس : اها قررت شنووو ..
غسان : قررت اخطب حنين 😍 اصلا حايك عشان اكلمك اول زول لازم يعرف انت
اويس : الف مبروووك مقدما ربنا يتم ليكم علي خير ياارب ..
غسان : امييييييين جمعا .. بس يا اويس انا في فكرة في بالي 😉.
اويس : فكرة شنوو.
غسان : اوريك (......) 😉 اتفقنا ..
اويس :  😂😂😂 اتفقنا 😊
غسان : تمام.. اهاااا انت العرس متين .
اويس : لسة لما تجي الخطوبة اول اكلم الحاجة ونمشي .. اصلا ام وريف عارفة من زماان كلمتها قلت ليها انا بتك داايرها ..
( راااجل والله 😍)
غسان : تمام ربنا يتم ليكم علي خير يارب ..
انا : شفتوو ما قلت ليكم خلاص تاني ولا حا يشتغل بي 😥😥..
هيا : يابت اهدي اهدي ان شاءالله كمان بنوضح ليه القصة ورانا شنوو احنا 😊
انا : تسلمممو  لي والله .. 😘
اويس مشا لقي امو في البرندة قااعدة.. جا قعد جمبها ..
قالت ليهةالله يرضى عليك يا ولدي .. (احلي دعوة من الام 😍) ..
قال ليها يا امي انا عاوز اخطب لي بت والله بت محترمة  بت ناس زولة رزينة وعااقلة
امو (نبيهة) قعدة تزغرد وفرحت فرح شددديد قالت ليه دي بت منو يا ولدي ساكنين وين وشفتها وين ..
قال ليها : ساكنين بحري .. بعرفها لي 5 سنة كانت بتتعالج عندي ..
امو من قولت بتتعالج دي قامت نااااطة .. قالت ليه كيف بتتعاالج عندك يا ولد مجنننونة يعني 😕😕.
قال ليها يا ا
مي ما مجنونة ..
ما خلت  يكمل كلامووو  طوالي قاطعتوو  ... اهااا ما محنونة كيف انت مش بتعالج المجانين 😟😟😟..
قال ليها امي وريف حالتها غير بس حصلت ليها حادثة زمان وهي اتأثرت بيها ما يعني هي طبيعية مية في المية .. واسي بقت احسن من الاول كمان 😑😑😑
قالت ليه ابدااااااااا ما راضية بيها من عارف امكن حالتها ترجع ليها تاني
اويس : 😕😕😕😕
اعملو لي متابعة 😍

اويس ما اتناقش مع امو زيادة طلع خلاها لكن زعلاان شديد وبقي يفكر كيف يقنع اموو كيف ..
بالنسبة لينا احنا قاعدين انا وصحباتي بنشرب في شاي الشاي المغرب كدة الساعة 8 ابوي جا داخل .. قام مازن اتصل عليه .. ابوي بقي يكورك .. انا طوالي مشيت وقفت ورا الباب
مازن : في شنو يا عم مصطفى
ابوي : ما عندي بنات للعرس الله معاك وماتجي تاني وما تتصل علينا
مازن : 😳😳 في شنو وضح لي بس..
ابوي : مااافي حاجة اوضحها ليك انا .. امش اسأل البنت ديك بتوضح ليك 😡😡
مازن : 😳😳😳 "مروج 😕"
ابوي قفل الخط في وش ماازن وتاني اصلو ما رجع اتصل الموضوع حق مازن اتقفل علي كدة 😍😍😍..
لو ما اتأخر الوقت كنت عملت حفلة شااااااااي 😍 .. لكن المشكلة انا في غسان المطنشني دة داني ضهرو عديييل بالواضح كدة 😒😒...
قعدت مع صحباتني نتونس لما نمنا الصباح بدري قمنا جرررري ع الجامعة محاضرتنا دخلناها ومستنيا متين تنتهي عشان اشوف غسااان 😟 ..
بس انتهت جري طلعت برا لما نشيت شنطتي لحقوني ليها هيا ووريف 😂😂 اويس عمل لينا مفاجأة جا الجامعة 😍 سلم علينا .. في النهاية اكتشفنا اصلا جاي لي غسان 😂😂 احترنا صداقتهم زادت بسرعة 😍
المهم قمنا قلنا خلاص نمشي لي غسان مشينا لقيناهو قاعد يرسم ويشكل برااهو في حاجات ما تفهما زااتو شنو اويس سلم عليه وهيا ووريف سلمو عليه .. ورجع قعد 😒😒 وكأني ما واقفة 😥😥 المهم قمت زعلت شديد قلت هووي يا حنين ما مرغوب فيك هنا اخر احفظي كرامتك واطلعي ..
قمت طلعت كدة جمب الباب لاقتني مروج 😏😏😏 عاينت ليها كدة بأستحقار ومشيت يلا مروج كانت طاالبة انو توقف الشغل هنا عاوزة.. عاوزة امضى بس وتغوور من وشنا 😒 اخسن زاااتو شكلها قنعت خلاص .. المهم انا واصلت طريقي.. وريف وهيا ما كلعو معاي 😐 ما مشيت خطوتين من المبني لاقاني مازن ومعاهو صاحبو  جا وقف اعترض طريقي ..
قال لي عايني انا والله خلاص زاااتي ما عاوزك انا واحدة بتجيب لي مشاكل ما عاوزها .. بس انا عاوز اعرف ليه وافقتي وجيتي رفضتي تاني
مارديت عليه عاوزة امشي مسك يدي
قال لي ردي 😑
قلت ليه فك لي يدي كمان دي حركات جديدة ..
قال لي ما بفكها الا اعرف ..
قلت ليه والله اصرخ الم الدنيا دي فيك
قال لي صرخي الا تجاوبي الليلة ..
انا خفت وقلبي وقع 😨💔 بس لا ارديا لخظت الخوف بتعنل اكتر من كدة بقيت بكورك .. غساااااااااااااااااان 😭
بس قولت غسان .. اويس وغسان جو جارين 😡😡😡
غسان مسك ليك مازن من هدومو وجراهو لما وقع .. صاحبو جاي يتشفتن يادوب لما كان ماسك يدي خشمو مافتحو 😒.. كان عاوز يضرب غسان بس لحقو اويس في اخر لخظة انا قعدت ابكي بكا شديد خلاص شايفاهم قداامي بتشاكلو المهم اويس وغسان في النهاية مسكوهم جلدوهم جلد نضيف خلاص 😍😍😍😍..
انا حبي زاااد لغساان 😍😍 غير انو سممممممح ووجيييه كمان راااجل وشجاااع 😍😍 ربنا يخلي لي بطلي دة 😍..
اويس من خلال خبرتو المهنية لاحظ انو مازن ما طبيعي
قال لينا الزول دة ما طبيعي انا المرة الفاتت كنت عاوز اعلق بس نسيت ..
قلت لت ليه اصلا دي ماحركات زول طبيعي نهاااائي 😒😒.
هدو حبة مشيت اقول لي غسان شكرا .. ولا قال لي بتقولي في شنو مشا خلاني 😒😒..
تاني اصلو لا بتكلم معاهو لا بشتغل بيه الواطي الجزمة 😠 قايل روحو منو .. 😒👊..
المهم نجي للموضوع الكان جاي فيه اويس لي غسان .. اويس كان متضايق شديد جاي بس عشان يتكلم مع غسان .. وبالمرة ينفذو خطتهم الامس .. اتفقو عليها ..
انا مشيت البيت زعلاانة شديد وعيني طالعة طوالي نمت ما صحيت الا بعد المغرب ...
ابوي جا قال لي يا حنين جيبي شاي انا قاعد في الغرفة .. وديت ليه الشاي ..
قال لي اقعدي جمبي هنا يابتي عاوز اتكلم معاك
قلت طيب يا ابوي .. قعدت جمبو خت يدو ع كتفي ..
قال لي يابتي والله جاك عريس لقطططططة موظف في شركة اها انتي راايك شنوو
قلت ليه يا ابوي انت دة شنو العرسان البقو يهلو فجأة ديل .. حمر لي 😄😄 قلت ليه طيب افكر واديك خبر .. تمام ..
قال لي ع راااحتك اصلو ما تستعجلي ..
المهم انا حاولت اتصلت ع غسان تاني ما رد .. قلبي قال لي ادوافقي بالعريس بدل وجع الراس دة 😒..
اويس رجع البيت وحاول يتكلم مع الحاحة نبيهة تاتي عساها توافق .. المرة دي كان في اصرار شديد منو هو
قال ليها يا امي البنت دي والله عاجباني شديد وبنت محترمة ومؤدبة وكلوو انتي عاوزة شنو اكتر من كدة ..
قالت ليه لكن يا ولدي انت قلت انها كانت بتتعالج
قال ليها يا امي اتعالجت وبقت احسن من الاول .. انا وريتك عشان بعدين ما تقولي دس علي كان عرفتي من زول تاني ..
يمة انا ما عندي زول في الدنيا دي غيرك ورضااك اهم حاجة عندي
قالن ليه الله يرضى عليك يا ولدي بس انا.. واخدت ليه سكتة كدة في السكتة دي اعصاب اويس باظت واعصابنا احنا برضو باظت
في النهاية قالت ليه خلاص يا  ولدي موافقة عليها بس اشوفها اول 😍😍😍😍..  اويس فرحتو كانت ما بتتوصف باس مو في راسها وضمتوو 😍😍.. اصلا و
حيد امو هو وبتين طوالي جرت لبست قالت ليه سوقني عندهم اشوفها بس (مستعجلة شديد يا عمتوو 😂😂)..
طوالي اتصل علي وريف قال ليها انا وامي حانكون عندكم ساعة وبنصل ..
ناس وريف في الساعة دي اتصلت علينا واختها جرت جابت البارد والحلاوة.. وما خلو شي وهم كمان في زحمة الخرطوم دي وصلو متأخرين .. انا ابوي ساقني ليها وهيا جات غسان جا 😍...
لقينا وريف تبكي من الفرحة المهم جهزنا سريع كدة غسان مادخل انتظرهم برا لما جو دخل معاهم
قعدو مع ابو وريف 😍😍..
قالو تعارف بعد اسبوعين حايجو رسسسمي بشبكتهم وحاجاتهم 😍
عقباااااالكم ..
نتلاقاا في الحلقة الاخيرة 😍

(الاخيرة)
طبعا انا وهيا بنقدم العصير لانو كلهم قاعدين مع بعض ما الرجال براهم والنسوان براهم .. كلهم سوا في صالة الجلوس .. بقينا نقدم في العصير انا بديت بعمو طارق (ابو وريف) جمبو العريس 😍 .. حتي غسان 😊 لما حيت امس لي غسان بقيت مركزة فيه شديد نسيت كباية العصير نسيت الناس وسرحت فيه شديد 😂😂 الا خالتو امل (ام وريف) نادتني .. والله دة احراج عديل كدة 😒.. غسان عجبو الموضوع قعد يتبسم حسيتو شمتان فيني 😒👊.. بعد قدمنا انا وهيا طلعنا برا .. وريف لقيناها جهزت خلاص.. هتمشي تسلم علي نسيبتا المستقبلية 😍..
انا : واااااو يا وريف بالجد طالعة حلوة شديد عاد نسيبتك حا تنبهر .
وريف : انت جادة اها نسيبتي صغيرة ولا كبيرة ..
هيا : والله ما كبيرة شديد .. وما صغيرة وسط كدة يعني
وريف مشت دخلت ليهم.. خالتو نبيهة عيونا زغللو من جمال وريف ماشاءالله سلمت عليهم وقعدت جمبها غسان بارك وجا طالع برا انا كنت برا هو واقف جا يمشي وقفت ليه في طريقوو
قلت ليه يا غساان دقيقة عاوزة اتكلم معاك .. مارد علي نوووهااائي 😒 .. تاني رجعت ليه الكلام لكن بنبرة اعلي .. قلت ليه دقيييييقة عاااوز اتكلم معاك 😤😤..
وقف قال لي مالك في شنو ؟؟
قلت ليه في شنوو ؟ يادوبك عاوز تسألني في شنوو وينك من زماان وعامل لي فيها زعلاان مني ... 😒😒
قال لي ابعدي من طريقي عاوز امشي (بكل بروود)
قلت ليه مش يفقعك انا بتكلم معاك عاوز تمشي 😡👊
قال لي هو في يتكلمو فيه عاوزة تتكلمي عن شنو انت ..
بعدين مافي شي بينا عشان تتكلمي فيه 😒
قلت ليه كيف يعني مافي شي بينا انت مجنون .. 😠
قال لي (بدم باارد) ااي مافي ااي شي اصلا ماحبيتك انا
انا من قولت ما حبيتك جاني هبووط وبقيت بشوف طشاش طشاش النوم ما اتنام لي بليل 💔
تاني يوم نصة نهار كدة بعد رتبنا بيت ناس وريف قمنا رجلعنا البيت ..
لاقاني ابوي قال لي اها قلتي شنو محمد العريس  اسي اتصل علي ..
قلت ليه انا موافقة يا ابوي خلي يجي 😔😔
قال لي تمام ..
انا خلاص زعلانة زعل لكن قلت مافي داعي يا حنين عيشي حيااتك عاادي وكأن شي لم يكن ..
تاني يوم الاحد مشينا الجامعة .. بعد المحاضرة خلصت شلنا حاجاتنا ومشينا الشجرة حقتي .. اول ما وصلت الشجرة لقيتا منحوتة ... مكتوب عليها (حنين ❤ غسان)
قلت لي صحباتي دة منو الكتب الكلام دة 😳
قالو لي والله مابنعرف احنا زااتنا مصدومين زيك ..
قلت ليهم حا اخليها زكرى لأنو بالجد غسان غسان انا حبيتو من قلبي ... وعهدا علي احبو لأخر يوم في حياتي 😢..
قعدنا حبة ومشينا الروتين هو هو نفسو يوم الخميس صحباتي قالو هيمشو معاي البيت ع اساس العريس الجاي دة والله انا نسيت موضوعو زاااتو 😔💔..
بس وريف وهيا ووعد ولاء اختي قامو نظفو البيت دة زي يوم العيد .. حلفو قالو لي ما تشتغلي 😂.. فرشو احلا الملايات واجداهم كمان ابوي لبس واتظبط وكلهم مشو غيرو ادوني احساس انو دة عرس عديل وزول كلمني مافي 😂.. المهم انا لبست عملو لي ميك اب .. سرحو لي شعري ضنب حصان .. لكن والله من جو قلبي مكسور وماعندي نفس لي ااي شي..
بس جهزو الخلويات والباارد والحاجات وبقينا مستنين الفارس دة يجي 😒
قلت ليهم والله اتأخر وتاني بديه 5 دقائق يتأخر قوولو ليه مرفوض ولا تتعب نفسك 😒😒 جني وجن التأخير وانتو عارفني 😑..
فجأة في بووري حق عربات بقت تصفر وقفو جمب الباب
جات مرة سمحة جنس سماااحة دااخلة شكلها ام العريس ..
ظااااهر عليها الانااقة والشياكة ومهتمة بنفسها وروحها شبابية كدة .. امو تفتح النفس .. بعدها جا داخل راجل شكلو ابووه برضو انيق كدة الابو زااتو مز 😍 ياربي كيف حا يكون شكل العريس .. المهم انا مركزة في الباب كااان 😨😨😨 جو داخلين اويس وغساااان .. 😍😍😍😍 انا بقيت مفتتتتحة عيوني كباااار بدوووون ما اشعر كوركت غسااااااااان 😍😍😍.. الناس دي بقت وااقفة تعاين لي والله يقولو شفقانة جنس شفقة 😂👊.. غسان جا وقف  جمبي قال لي عيون غسان .. بس برااااحة حبة ابوك قااعد ..
انا من شدة فرحتي قعدت ابكي قداام الناس 😂😂 ..
غايتو بهدلت نفسي بهدلة قدام نسيتي (معزة) 😍😍.. شوية كانت هتغير رايها 😂😂.. قمت قعدت جمب صحبااتي قلت ليهم دة حصل كيف 😍😍..
قالو لي دة كلو خطة عاملنها عليك .. وانا ووريف وعمو مصطفي واويس وغسان عاملنها عليك 😂😂..
تتذكري يوم الشكلة الاخيرة احنا ما مرقنا معاك كان اويس حكا لينا الخطة .. واويس اليوم دااك جا لي غسان عشان يسوقو يمشو لي ابوك المهم اقنعوهو واتفقو معاهو 😂..
وريف : الكلام السمعك ليه يوم خطوبتي كان حسب الخطة ..
بالجد فرحت شديد 😭😭..
قلت ليهم اها والشجرة 😍
قالو لي غسان نحتها برااهو
اهلي واهلو اتفقو علي انو يعملو العرس طوالي وغساان قال هكمل جامعتي عادي 😍😍
جو ماشين ..
قال لي حنين ايامك كانت كيف بدوني ..
قلت ليه كانت مرة.. والله وكنت مصدقة بالجد تاني ما هترجع 😂
قال لي تعرفي انا يوم كنتي حا تنخطبي لي مازن .. عهدت نفسي اريد لي اخر ي
وم في حياتي ..
قلت ليه عليك الله 😳😳 انا كمان قلت نفس الشي 😂..
(نعم هذا ما يمسمى بعهود الريد 😉)
اويس ووريف عملو عرسهم بعد 3 شهور ومن عرس وريف هيا حاها عريس الولد مدير شركة 😍😍 اما احنا بعد 5 شهور حتي عملنا العرس
كانت احلي ايااااااااام 😍😍 وزولي الحبيتو بقي حلاااالي 😍😍..
حاليا غسان جاي يسوقني من الكوفير نمشي صالة الافراح .. الفستان الابيض كان حلو شديد 😍😍..
المهم بعد كدة مشينا الشقة
خلصت الرواية وبالجد كنت بستمتع بيها لما اكتبها .. 😍😍
ويااارب اااي وااحد يكون من نصيبو الزول البحبو والبتمناهوووو
بتمني تكون عحبتكم 😍😍
(عهود الريد)
لحين نلتقي في رواية جديدة
Alaa Sami

